title: Saludo

text: Saludon valmistus aloitettiin 250 gramman papupakkauksilla vuonna 1960. Nykyään Saludon myynti koostuu melkein kokonaan valmiiksi jauhetusta kahvista. Suomen pannujauhatuksista on 15 % Saludo-kahvia. Saludo-kahvia paahdettiin Helsingin Sörnäisissä EKA:n kahvipaahtamossa kunnes vuonna 1988 se siirtyi Sturenkadulle Meiran paahtimoon. Saludon nimi on espanjaa ja tarkoittaa tervehdystä.


title: Saludo

text: Syksyllä 2018 Meira otti Saludon kohderyhmäksi nuoret miehet ja teki provosoivan, kahvihienostelua humoristisesti kritisoivan nettivideokampanjan teemalla ”Hyvä riittää”.


title: Eija-Liisa Löyttyniemi

text: Eija-Liisa Löyttyniemi (o.s. Uotila, s. 5. elokuuta 1939 Loimaa) on suomalainen Forssassa asuva taidemaalari.


title: Eija-Liisa Löyttyniemi

text: Löyttyniemi opiskeli Suomen Taideakatemian koulussa 1957-1960. Hänen töitään oli ensi kertaa esillä 1968 Helsingissä Galleria Pinxissä.


title: Eija-Liisa Löyttyniemi

text: Hänen ensimmäinen puolisonsa oli Jaakko Löyttyniemi ja toinen Bernhard Vanhanen. Hänellä on lkaksi lasta. Vanhemmat maanviljelijä Paavo Uotila ja Eeva Rantanen.


title: M-1 Global Presents Breakthrough

text: M-1 Global Presents Breakthrough oli vapaaottelutapahtuma, jonka järjesti M-1 Global 28. elokuuta 2009 Kansas Cityssä, Kansasissa. Tapahtuma lähetettiin suorana HDNet-kanavalla. Pääotteluna oli Mark Kerr vastaan Muhammed Lawal. Mukana oli myös näytösottelu Fjodor Jemeljanenkon ja Gegard Mousasin välillä.


title: Penumbra (pelisarja)

text: Penumbra on Frictional Gamesin kehittämä sekä Lexicon Entertainmentin ja Paradox Interactiven julkaisema selviytymiskauhupelisarja. Pelisarjaa on julkaistu Microsoft Windowsille, Mac OS X:lle ja Linuxille. Pelit käyttävät HPL-pelimoottoria, lukuun ottaen ennen muita pelejä ilmaiseksi julkaistua teknologiademoa.


title: Alposjärvi (kylä)

text: Alposjärvi on kylä Pellon kunnassa. Kylä sijaitsee noin 30 kilometrin päässä Pellon keskustaajamasta. Alposjärvi sijaitsee Ylisen Alposjärven rannalla. Alposjärvellä on muutamia ympärivuotisia asukkaita, mutta kesämökkejä ja huviloita on runsaasti. Alposjärvellä toimii pieni maatilamatkailuyritys, mutta muunlaisia palveluita ei ole tarjolla. Lähimmät palvelut ovat Turtolassa, Ylitorniolla ja Pellon keskustassa.


title: AlbumiPromo – TKUG Mixtape

text: AlbumiPromo – TKUG Mixtape on rap-yhtye Ritarikunnan alkuvuodesta 2010 julkaistu mixtape. Sen julkaisi Monsp Records.


title: Dubrovnikin katedraali

text: Dubrovnikin katedraali () on roomalaiskatolinen katedraali Dubrovnikissa Kroatiassa. Se on Dubrovnikin hiippakunnan tuomiokirkko. Se on rakennettu useiden entisten katedraalien paikalle, joista viimeisin 1100-luvulla romaaniseen tyyliin rakennettu tuhoutui vuoden 1667 maanjäristyksessä.


title: Dubrovnikin katedraali

text: Katedraalissa säilytetään useita pyhäinjäännöksiä, joiden joukossa tiedetään olevan Pyhän Blasiuksen kullalla päällystetyt käsi, jalka ja kallo sekä kappale Jeesuksen ristiä. Se vahingoittui Dubrovnikin piirityksen aikaan ja vauriot on sittemmin korjattu.


title: Frantic

text: Frantic voi tarkoittaa seuraavia asioita:


title: Ritarikunta-albumi

text: Ritarikunta-albumi on rap-yhtye Ritarikunnan neljäs studioalbumi. Levyn julkaisi Monsp Records 21. huhtikuuta 2010.


title: Ritarikunta-albumi

text: Redrum-187 -sivusto julkaisi kappaleen "Klassist!" ilmaisladattavaksi sivuillaan 19. huhtikuuta 2010. Julkaisuviikollaan (17/2010) albumi nousi Suomen virallisen listan sijalle 29 ja putosi pois seuraavalla viikolla. Levy on yhtyeen ensimmäinen albumilistalle noussut julkaisu. Erikoisliikkeiden myyntiä mittaavalla Rumban listalla albumi oli viikon sijalla 10.


title: UCW 15

text: UCW 15 – Massacre oli järjestyksessään 15. Ultimate Cage Warsin järjestämä vapaaottelutapahtuma, joka käytiin Winnipegissä, Manitobassa 13. maaliskuuta 2009. Tapahtuman pääotteluna oli Ferrid Kheder vastaan Graydon Tannas.


title: Punavihreys

text: Punavihreys viittaa politiikassa vasemmistolaisuuden ja vihreyden yhdistelmään. Suomessa punavihreyttä edustaa Vasemmistoliitto. Euroopan unionin tasolla eri maiden poliittisena yhtymänä on GUE-NGL, jonka johtavana ehdokkaana oli kreikkalainen Alexis Tsipras.


title: Punavihreys

text: Suomessa vihreät eivät halua profiloitua selvästi vasemmistopuolueeksi, vaikka esimerkiksi vaalikonevastausten perusteella tehdyn arvokartan perusteella se on selkeästi vasemmistopuolue yhdessä sosialidemokraattien ja vasemmistoliiton kanssa.


title: Punavihreys

text: Koko asian idea perustuu siihen, että myös työväenliikkeen on omaksuttava ympäristöarvot omaksi tavoitteekseen.


title: Jääkäriprikaati (täsmennyssivu)

text: Jääkäriprikaati tarkoittaa muun muassa seuraavia Suomen puolustusvoimien joukko-osastoja:


title: Jääkäriprikaati (täsmennyssivu)

text: Jääkäriprikaati yleisnimenä viittaa myös sodanajan jääkäriprikaatiin, joka on jalkaväkiprikaatia paremmin varustettu. Sodanajan puolustusvoimissa on kolme jääkäriprikaatia M05 ja kaksi jääkäriprikaatia M90. Jääkäriprikaatit muodostavat operatiivisten joukkojen pääosan.


title: Cardiffin kansainvälinen lentoasema

text: Cardiffin kansainvälinen lentoasema (, ) on julkinen lentoasema, joka sijaitsee 19 kilometriä Cardiffista länteen, Rhoosen kylässä. Lentoasema palvelee pääosin Walesia. Eniten lentoja on Espanjaan, Irlantiin ja Alankomaihin.


title: Cardiffin kansainvälinen lentoasema

text: Rhooseen rakennettiin kiitotie 1942 Royal Air Forcen tarpeisiin. Toisen maailmansodan jälkeen lentokenttä siirtyi siviilikäyttöön ja ensimmäiset kaupalliset lennot lähtivät kentältä vuonna 1952 kun Aer Lingus aloitti siellä. Lentokenttä laajeni kun Cardiffin kunnallinen lentoasema lakkautettiin 1954 ja sen toiminta siirtyi Rhooseen. Kiitotietä uusittiin ja pidennettiin vuonna 1965 ja uudelleen vuonna 1986.


title: George C. Williams

text: George C. Williams (12. toukokuuta 1926 – 8. syyskuuta 2010) oli yhdysvaltalainen evoluutiobiologi. Hän oli Stoney Brookin yliopiston biologian emeritusprofessori. Hänet tunnettiin erityisesti ryhmävalinnan vastustajana. Hänen työnsä tällä alalla yhdessä W. D. Hamiltonin, John Maynard Smithin ynnä muiden kanssa johti 1960-luvulla geenikeskeisen evoluutionäkemyksen syntyyn.


title: Luettelo Suomen virallisen albumilistan ykkösistä vuonna 1994

text: Tämä on luettelo Suomen virallisen listan kärkipaikkaa hallussaan pitäneistä albumeista ja niiden esittäjistä vuonna 1994.


title: Lontoon sopimus (1913)

text: Lontoon sopimus allekirjoitettiin Lontoossa 30. toukokuuta 1913, ja se päätti ensimmäisen Balkanin sodan. Sopimus allekirjoitettiin Balkanin liiton, johon kuuluivat Kreikka, Bulgaria, Serbia ja Montenegro, sekä Osmanien valtakunnan välillä. Ensimmäisen Balkanin sodan hävinnyt Osmanien valtakunta luopui sopimuksessa kaikista Euroopan puoleisista alueista Traakiassa Aigeianmeren rannalla sijaitsevasta Enoksesta (nyk. Enez) Mustanmeren rannikon Midiaan (nyk. Kıyıköy) vedetyltä suoralta linjalta asti. Osmanien valtakunta luopui sopimuksessa myös Aigeianmeren saarista sekä Kreetasta. Voittajavaltiot eivät kuitenkaan päässeet sopimukseen siitä, miten Turkin luovuttamat alueet oli niiden kesken jaettu, ja niinpä jo saman vuoden kesäkuussa syttyi toinen Balkanin sota.


title: Kotui

text:
Kotui () on Hatangan eteläisempi latvajoki Krasnojarskin aluepiirin Evenkian ja Taimyrin piireissä Venäjällä. Sen pituus on 1 409 kilometriä ja valuma-alueen laajuus 176 000 neliökilometriä.
Kotui saa alkunsa Putoranan laakiolta. Se virtaa aluksi kohti kaakkoa, kääntyy sitten koilliseen ja lopuksi pohjoiseen. Suurimmat sivujoet ovat Moijero, Kotuikan, Erijetška, Tšangada ja Tukalan.


title: Kureika

text: Kureika (, muita nimiä "Ljuma", Лю́ма ja "Numa", Ну́ма) on Jenisein oikeanpuoleinen sivujoki Krasnojarskin aluepiirissä Venäjällä. Sen pituus on 888 kilometriä, valuma-alueen laajuus 44 700 neliökilometriä ja keskimääräinen virtaus joen suussa 664 kuutiometriä sekunnissa.


title: Kureika

text: Kureika saa alkunsa Putoranan laakion etelärinteiltä ja virtaa Keski-Siperian ylängön pohjoisosassa muodostaen syvän jokilaakson. Svetlogorskin lähellä sijaitsee Kureikan vesivoimalaitos.


title: Luettelo Suomen virallisen albumilistan ykkösistä vuonna 1993

text: Tämä on luettelo Suomen virallisen albumilistan kärkipaikkaa hallussaan pitäneistä albumeista vuonna 1993. Vuosina 1989-1993 Musiikkituottajat – IFPI Finland ry:n (entinen Suomen Ääni- ja kuvatallennetuottajat ÄKT) valtuuttamaa Suomen virallista listaa kokosi helsinkiläinen paikallisradio Radio Ykkönen. Listaa julkaistiin joka toinen viikko.


title: Balagansk

text: Balagansk () on kaupunkimainen taajama Irkutskin alueella Venäjällä. Se sijaitsee Angara-joen rannalla 78 kilometriä Siperian radan Zalarin asemasta koilliseen. Taajama on Balaganskin piirin keskus. Asukkaita on 4 300 henkeä (vuonna 2009).


title: Balagansk

text: Paikkakunta on saanut alkunsa venäläisten vuonna 1653 rakentamasta linnoituksesta. Vuonna 1775 siitä tuli kaupunki ja vuonna 1856 Irkutskin lääniin kuuluneen piirikunnan keskus. 1900-luvulla Balagansk menetti kaupungin statuksen. Bratskin vesivoimalan rakentamisen yhteydessä se jäi patoaltaan alle ja siirrettiin nykyiselle paikalleen.


title: Balagansk

text: Nykyään Balaganskissa on metsä- ja elintarviketeollisuutta. Angaran rannalla on laivalaituri.


title: Birjusinsk

text: Birjusinsk () on kaupunki Irkutskin alueen Taišetin piirissä Venäjällä. Se sijaitsee Birjusa-joen rannalla 682 kilometriä Irkutskista luoteeseen. Kaupungin kautta kulkee Siperian rata. Asukkaita on 9 300 henkeä (vuonna 2009).


title: Birjusinsk

text: Paikkakunta on saanut alkunsa Sujetihan taajamasta. Vuonna 1967 siitä tuli Birjusinskin kaupunki. Neuvostoaikana kaupungin tärkein yritys oli mm. etanolia ja hiivaa valmistanut tehdas, joka on sittemmin lopettanut toimintansa.


title: Železnogorsk-Ilimski

text: Železnogorsk-Ilimski () on kaupunki Irkutskin alueella Venäjällä. Se sijaitsee lähellä Ilim-jokea 1222 kilometriä Irkutskista pohjoiseen. Kaupunki on Ala-Ilimin piirin keskus. Sen kautta kulkee Baikalin–Amurin rautatie. Asukkaita on 26 400 henkeä (vuonna 2009).


title: Železnogorsk-Ilimski

text: Paikkakunta on syntynyt vuonna 1948 rautamalmiesiintymän yhteyteen. Vuonna 1965 siitä tuli kaupunki. Vuonna 1967 otettiin käyttöön suuri malminrikastamo.


title: Vihorevka

text: Vihorevka () on kaupunki Irkutskin alueen Bratskin piirissä Venäjällä. Se sijaitsee Angaran sivujoen Vihorevkan varrella 916 kilometriä Irkutskista luoteeseen ja 35 kilometriä Bratskista lounaaseen. Kaupungin kautta kulkee Baikalin–Amurin rautatie. Asukkaita on 24 500 henkeä (vuonna 2009).


title: Vihorevka

text: Paikkakunta on syntynyt vuonna 1957 rautatien rakentamisen yhteydessä. Vuonna 1966 siitä tuli kaupunki. Nykyään Vihorevkassa toimii lähinnä rautatieliikenteen yrityksiä.


title: Usolje-Sibirskoje

text: Usolje-Sibirskoje () on kaupunki Irkutskin alueella Venäjällä. Se sijaitsee Angara-joen rannalla 67 kilometriä Irkutskista luoteeseen. Kaupunki on Usoljen piirin keskus. Sen kautta kulkee Siperian rata. Angaran rannalla on jokisatama. Asukkaita on 85 700 henkeä (vuonna 2009).


title: Usolje-Sibirskoje

text: Paikkakunta on syntynyt vuonna 1669 keittosuolaesiintymän yhteyteen. Vuonna 1925 siitä tuli kaupunki. Nykyään Usolje-Sibirskojessa toimii mm. kemian, koneenrakennus- ja puunjalostusteollisuutta. Angaran rannalla on kylpylä.


title: Tšeremhovo

text: Tšeremhovo () on kaupunki Irkutskin alueella Venäjällä. Se sijaitsee Siperian radan varrella 130 kilometriä Irkutskista luoteeseen. Kaupunki on Tšeremhovon piirin keskus. Kaupungissa asui 52 647 henkeä (vuonna 2010).


title: Tšeremhovo

text: Paikkakunta on saanut alkunsa maantien varrelle vuonna 1772 perustetusta postiasemasta. Vuonna 1896 avattiin ensimmäinen kivihiilikaivos. Siperian rautatien rakentamisen jälkeen seudulle syntyi uusia kaivoksia ja työläisasutuksia. Vuonna 1917 Tšeremhovosta tuli kaupunki.


title: Tšeremhovo

text: Tšeremhovo on yksi Irkutskin kivihiilialueen keskuksista, jossa on mm. puunjalostus- sekä kone- ja laiteteollisuutta. Kaupunki koostuu useista erillisistä kaivostaajamista.


title: Numeerinen säänennustaminen

text: Numeerisessa säänennustamisessa vallitsevia sääoloja käytetään syötteinä ilmakehästä tehdyille matemaattisille malleille, joiden avulla pyritään ennustamaan tulevia sääoloja. Ensimmäisen kerran menetelmää sovellettiin 1920-luvulla, mutta vasta tietokonesimulaation kehittymisen myötä pystyttiin suorittamaan vaaditut laskutoimitukset riittävän nopeasti. Valtavien tietomäärien käsittely riittävällä tarkkuudella edellyttää supertietokoneiden käyttöä. Sään ennustamisessa käytetään useita eri tasoilla olevia malleja.


title: Numeerinen säänennustaminen

text: Ilmakehä on fyysiseltä olomuodoltaan fluidi, jossa rakenneosat voivat liikkua vapaasti toistensa suhteen. Numeerinen säänennustaminen pohjautuu siihen perusajatukseen, että tuntemalla fluidin tila tietyllä ajanhetkellä, sen tila tulevaisuudessa voidaan arvioida virtaus- ja termodynamiikan avulla.


title: Numeerinen säänennustaminen

text: Brittiläinen matemaatikko Lewis Fry Richardson esitti ensimmäisenä ajatuksen numeerisesta säänennustamisesta vuonna 1922. Richardson yritti tehdä numeerisia sääennustuksia, mutta ei onnistunut. Ensimmäiset onnistuneet numeeriset sääennustukset laadittiin 1950, kun Jule Charney, Philip Thomspson, Larry Gates ja Ragnar Fjörtoft yhdessä John von Neumannin avulla käyttivät laskentaan ENIAC-tietokonetta. Numeerisesti laadittuja sääennusteita ryhdyttiin käyttämään vuonna 1955.


title: Numeerinen säänennustaminen

text: Fry Richardson kokosi yhtälöryhmän, jota kututaan primitiiviyhtälöiksi. Primitiiviyhtälöt ovat:


title: Numeerinen säänennustaminen

text: Jos merkitään ja oletetaan, että liikutaan niin lyhyitä matkoja, että voidaan unohtaa pallon muoto (liikutaan maan tangenttitasolla), sekä valitaan paine vertikaalikoordinaatiksi, voidaan yhtälöt kirjoittaa:Nykyisissä supertietokoneissa pyörivissä malleissa ei käytetä suoraan näitä yhtälöitä vaan niiden johdannaisia. Perusperiaate on kuitenkin sama: esitetään ilmakehä pisteissä, jotka muodostavat tasavälisen hilan (esimerkiksi 50 kilometrin välein). Lasketaan havaintotiedoista ja vanhan ennusteen avulla lähtötila (paine, tuuli, lämpötila ja kosteus) jokaisessa pisteessä. Ratkaistaan yhtälöiden ja naapuripisteiden arvojen avulla muutosnopeus (paineen nousu tai lasku, tuulen kääntyminen tai voimistuminen, jäähtyminen tai lämpeneminen, kuivuminen tai kostuminen) joka pisteessä. Muutosnopeuksien avulla ratkaistaan uudet arvot esimerkiksi puolen tunnin kuluttua. Lasketaan näistä uudet muutosnopeudet. Toistetaan, kunnes haluttu ennusteen pituus on täynnä.


title: Numeerinen säänennustaminen

text:
Parvi- eli ryväsennusteissa sovelletaan Monte Carlo -simulaatiota.
Parviennusteet lasketaan varsinaisen ennusteajon jälkeen niin, että muutetaan lähtötilanteen kuvausta hiukan, ja ajetaan ennuste uudelleen. Erilaisia muutoksia ja uudelleenajoja tehdään ryväs, jossa on joitakin kymmeniä jäseniä. Tarkoituksena ei ole löytää oikeaa ennustetta vaan saada rypään jäsenten käyttäytymistä tutkimalla arvio alkuperäisen ennusteen epävarmuuden siitä osasta, joka johtui lähtötilanteen puutteellisesta kuvaamisesta.


title: Angolankiuru

text: Angolankiuru ("Mirafra angolensis") on afrikkalainen varpuslintu. Sen elinympäristö käsittää Angolan, Kongon demokraattisen tasavallan etelä- ja kaakkoisosat, Sambian luoteisosan ja Lounais-Tansanian. José Vicente Barbosa du Bocage kuvaili lajin holotyypin Angolan Cacondasta, Benguelasta 1880.


title: Burmanpensaskiuru

text: Burmanpensaskiuru ("Mirafra microptera") on Myanmarin kotoperäinen varpuslintu. Se elää maan keskiosissa. Aikaisemmin laji luokiteltiin aasianpensaskiurun alalajiksi. Allan Octavian Hume kuvaili lajin holotyypin Myanmarin Thayetmyosta 1873.


title: Silmät niin kuin mantelit

text: Silmät niin kuin mantelit on Tulipunaruusujen julkaisema albumi vuodelta 1987.


title: Maahockey kesäolympialaisissa 1996

text: Maahockey oli Atlantan olympialaisissa 1996 kahdeksattatoista kertaa olympiakisoissa. Naisten turnaus pelattiin viidennen kerran.


title: Maahockey kesäolympialaisissa 1996

text: Kahdeksan joukkuetta pelasi yksinkertaisen alkusarjan. Sarjan kaksi parasta pelasivat finaalissa ja kaksi seuraavaa pronssiottelussa.


title: Marilyn (kappale)

text: Marilyn on Juice Leskisen säveltämä ja sanoittama kappale, joka julkaistiin singlenä vuonna 1974. Kappale oli Leskisen ensimmäinen hitti, ja se on yhä hänen tunnetuimpia kappaleitaan. Tekstin minäkertoja muistelee nuoruuttaan ja ihastustaan Marilyn Monroeen, ja kertosäe kuuluu: "Marilyn Marilyn" / "Milloin riisut jumpperin" / "Marilyn Marilyn" / "Tuon ajan saanko koskaan takaisin."


title: Marilyn (kappale)

text: Juice Leskinen on kertonut kirjoittaneensa kappaleen syksyllä 1973, kun hän työskenteli Tampereen kaupungin liikennelaskijana. Marilyn Monroe oli silloin ajankohtainen, sillä Norman Mailer oli juuri kirjoittanut hänestä kiistellyn elämäkerran. Vaikka kappale kertookin nuoren pojan märistä unista, Juice on sanonut ettei Marilyn ollut hänelle mikään seksiobjekti, koska oli samanikäinen kuin hänen äitinsä. Juice kaavaili ensin Rauli Badding Somerjokea kappaleen esittäjäksi. Ensimmäiseksi omaksi singlekseen hän oli ajatellut versiota Dr. Hook & The Medicine Show'n hitistä "The Cover of the Rolling Stone". "Marilyn"-kappaleen teksti poikkeaa selvästi aikansa iskelmänikkareiden tyylistä. Se oli todennäköisesti ensimmäinen suomalainen äänite, jossa mainittiin sana ”onanoida”.


title: Marilyn (kappale)

text: ”Marilyn” oli Coitus Int -yhtyeen ensimmäisen singlen a-puoli; b-puolella oli ”Einarin polkupyörä”. Singlen kustansi levy-yhtiö Love Records, ja se äänitettiin Finnvoxin studiolla Helsingin Pitäjänmäessä. Tuottaja oli Måns Groundstroem. Singlellä ”Marilynin” soittivat Juice Leskinen (laulu ja basso), Pena Penninkilampi (taustalaulu), Mikko Alatalo (akustinen kitara ja taustalaulu), Max Möller (sähkökitara), Eetu Tuominen (akustinen kitara ja taustalaulu) ja Hessu Jokela (rummut). ”Marilyn” oli Suomen singlelistan ykkösenä elokuusta lokakuuhun 1974, minkä jälkeen sen tilalle tuli yhtyeen seuraava single ”Jyrki boy”.


title: Marilyn (kappale)

text: Vuonna 1983 Leskinen levytti kappaleesta myös englanninkielisen version, joka julkaistiin vuonna 1983 mini-lp:llä "Deep Sea Diver", ja lisäksi suomeksi laulu ilmestyi live-levyllä "Kuopio-Iisalmi-Nivala". Vuonna 1999 ”Marilynista” tehtiin a cappella-versio, johon soolon lauloi Juice ja taustan kamarikuoro Stemman johtaja Matti Apajalahti ja Markku Häkkinen. Se ilmestyi albumilla "Stemma: Risainen elämä - Juice Leskisen lauluja a cappella". Vuonna 2008 tehdyllä tribuuttialbumilla "Ajan hengessä" ”Marilynin” laulaa Jope Ruonansuu. Kappale on julkaistu useilla eri kokoelmalevyillä.


title: Marilyn (kappale)

text: ”Marilyn” kuullaan myös elokuvassa "Helmiä ja sikoja" (2003), jossa sen esittää Niilo Syväoja.


title: Albert Crusat

text: Albert Crusat Domènech (s. 13. toukokuuta 1982 Barcelona, Espanja) on espanjalainen jalkapalloilija. Hän edustaa Englannin Valioliigassa pelaavaa Wigan Athleticia ja on pelipaikaltaan vasen laitalinkki.


title: Albert Crusat

text: Crusat on kotikaupunkinsa Espanyolin kasvatti. Hän teki ensiesiintymisensä edustusjoukkueessa 2. syyskuuta 2002 ottelussa Real Madridia vastaan. Vuodet 2003–2005 hän edusti Segunda Divisiónissa pelanneita Rayo Vallecanoa ja Lleidaa.


title: Albert Crusat

text: Kaudeksi 2005–2006 Crusat siirtyi Almeríaan. Seuraavalla kaudella 2006–2007 hän oli yksi joukkueen tärkeimmistä pelaajista, kun se kauden päätteeksi nousi maan pääsarjaan.


title: Christian Érard

text: Christian Érard on ranskalainen lintutieteilijä, joka on tutkinut Itä-Afrikan linnustoa. Hän toimii tutkijana Ranskan kansallismuseon ("Muséum National d'Histoire Naturelle") MECADEV ("Adaptive Mechanisms and Evolution") työryhmässä.


title: Christian Érard

text: Érard on nimennyt linnuista sidamonkiurun ja etiopiankiurun.


title: Tomahawk

text: Tomahawk on Pohjois-Amerikan intiaanien käyttämä kevyt sotakirves ja yleistyökalu. Tomahawkin varsi on tavallisesti alle kaksi jalkaa (60 cm) pitkä ja perinteisesti valmistettu hikkoripuusta, saarnesta tai vaahterasta. Päät painavat noin 260–570 grammaa.


title: Tomahawk

text: Tomahawk-sana tuli alun perin Virginian alueella asuvien algonkin-kielisten heimojen käyttämästä sanasta "tamahag", jolla kuvattiin mitä tahansa leikkaamiseen käytettävää asetta. Myös pohjoisempana asuvat algonkinit käyttivät samantyylistä sanaa, ja kapteeni John Smithin uskotaan olleen ensimmäinen, joka toi termin englannin kieleen. Sittemmin sana on muotoutunut yleiseen kirjoitusmuotoon tomahawk.


title: Tomahawk

text: Tomahawkien mallit ja muodot vaihdelivat käyttötarkoituksesta riippuen. Osa oli yksinkertaisia kirveitä, joita käytettiin taistelu- ja työvälineinä. Osa sen sijaan oli seremonioissa käytettäviä koristeltuja statusesineitä. Alkun perin tomahawkit saattoivat kertoa omistajansa varallisuudesta ja hänen asemastaan heimossa. Myöhemmin eurooppalaiset kauppiaat myivät intiaaneille paitsi tavallisia rautakirveitä myös taidokkaasti valmistettuja messingillä tai hopealla koristeltuja henkilökohtaisia koristetomahawkeja.


title: KPV (konekivääri)

text: KPV () Krupnokaliibernyi Pulemjot Vladimirova () on neuvostoliittolais-venäläinen raskaskaliiperinen 14,5 mm konekivääri. Suomessa on käytössä malliversio KPVT nimikkeellä 14.5 PSVKK.


title: KPV (konekivääri)

text: KPV:n suunnittelutyö sai alkusysäyksensä Puna-armeijan rintamajoukkojen keskuudessa toisen maailmansodan aikana syntyneestä tarpeesta panssarintorjuntakonekiväärille. Joukot halusivat läpäisyteholtaan vastaavan konekiväärin kuin jo rintamakäytössä olevat 14,5 mm:n PTRD ja PTRS-panssarintorjuntakiväärit. Asetta voitaisiin käyttää esimerkiksi keveitä panssarivaunuja, miehistönkuljetusvaunuja ja asepesäkkeitä vastaan. KPV:n suunnittelusta vastasi moskovalaissyntyinen aseinsinööri Semjon V. Vladimirov. Suunnittelu alkoi joko vuonna 1942 tai 1943 ja ensimmäiset toimivat prototyypit valmistuivat 1944. Ase ei kuitenkaan ehtinyt toisen maailmansodan taisteluihin, sillä se hyväksyttiin sotavarusteeksi vasta vuonna 1949.


title: KPV (konekivääri)

text: Aseen ensimmäiset versiot oli tarkoitettu jalkaväkikäyttöön nimikkeellä PKP (ven. ПКП) 14,5 mm Pehotnyi Pulemjot Konstruktsij Vladimirova (ven. 14.5-мм пехотный пулемёт конструктсий Владимирова). PKP:ssä oli Sergei Harykinin suunnittelema kaksipyöräinen jalusta. Pian aseen käyttöönoton jälkeen oli kuitenkin havaittavissa, että Harykinin jalusta oli liian raskas. Lisäksi se aiheutti aseen piipulle taipumuksen nousta ylös ammuttaessa, jolloin tulen tarkkuus kärsi. Tästä syystä jo vuonna 1952 insinööriupseeri Konstantin Baryševille annettiin tehtäväksi kehittää uusi jalusta, jossa mainitut puutteet oli korjattu. Baryšev suunnitteli kolmijalkaisen jalustan, jonka rakennetta oli kevennetty ja jossa kannuslevy oli ainoastaan etummaisessa jalassa. Uusi jalusta oli mileti kaksi kolmannesta edeltäjäänsä kevyempi ja neuvostoliittolaisten laskelmien mukaan sen suorituskyky oli 150 % parempi. Myös tähän jalustaan voitiin asentaa aseen siirtämisen helpottamiseksi pyörät, jotka irrotettiin laitettaessa konekivääri tuliasemaan. Baryšev-jalusta hyväksyttiin sotavarusteeksi vuonna 1955.


title: KPV (konekivääri)

text: Aseen jalkaväkimallin tuontanto jäi melko lyhytikäiseksi, ilmeisesti panssarivaunujen panssarin paksuuden kasvamisen ja panssarintorjunta-aseistuksen kehityksen takia. Aseen toistaiseksi viimeiseksi jäänyt kehitysversio on nimeltään KPVT (ven. КПВТ) Krupnokaliibernyi Pulemjot Vladimirova tankovyi (ven. Крупнокалиберный пулемёт Владимирова танковый). Nimestään huolimatta tätä versiota käytetään sekä ajoneuvoaseena, että ilmatorjuntakonekiväärinä joko yksi tai useampiaseisissa ilmatorjuntakonekivääreissä. KPVT:ssä on aiempaa lyhyempi laatikko, solenoidin avulla toimiva laukaisukoneisto, paksumpi piipun vaippa ja ammutut hylsyt lentävät eteenpäin piipun alta, eivätkä putoa alaspäin, toisin kuin ensimmäisissä jalkaväkikäyttöön tarkoitetuissa aseissa.


title: KPV (konekivääri)

text: KPVT:tä käytetään ajoneuvoasenteisena sota-aluksilla, BTR-60, -70 ja -80 -miehistönkuljetusajoneuvoissa sekä panssaroiduissa BRDM-2-tiedusteluajoneuvoissa. KPVT:stä on olemassa kolme kenttäjalustaista vedettävää ilmatorjuntaversiota: ZPU-1, ZPU-2 ja ZPU-4. Numero aseen nimikkeessä kertoo konekivääreiden lukumäärän jalustalla.


title: KPV (konekivääri)

text: KPV:n eri versiot ovat olleet taistelukäytössä Vietnamin sodassa Pohjois-Vietnamin joukoilla sekä myöhemmin Neuvostoliiton joukoilla Afganistanissa.


title: Kanada olympialaisissa

text: Kanada on osallistunut olympialaisiin vuoden 1900 kisoista lähtien. Se on saavuttanut yhteensä 448 mitalia. Talviolympialaisten mitalitilastossa se on viides 170 mitalillaan, joista 62 on kultaisia. Olympialaiset on järjestetty Kanadassa kolme kertaa: Montréalin 1976 kesäolympialaisissa ja Calgaryn 1988 talviolympialaisissa isäntämaa ei voittanut yhtään kultamitalia, mutta Vancouverin 2010 talviolympialaisissa Kanada oli mitalitaulukon ykkönen 14 kultamitalillaan.


title: Kanada olympialaisissa

text: Kanada on saanut olympiamitaleja yli 30 urheilumuodossa. Eniten kultamitaleja maalla on yleisurheilusta, 14 kappaletta. Suhteellisesti parhaiten se on menestynyt jääkiekossa, jossa se on voittanut 13 kultamitalia. Nelinkertaisia kanadalaisia olympiavoittajia ovat jääkiekkoilijat Jayna Hefford , Caroline Ouellette ja Hayley Wickenheiser sekä kolminkertaisia kaukalopikaluistelijat Marc Gagnon ja Charles Hamelin, jääkiekkoilijat Meghan Agosta-Marciano, Gillian Apps, Jennifer Botterill, Becky Kellar, Charline Labonté, Cherie Piper, Colleen Sostorics ja Kim St-Pierre sekä soutajat Kathleen Heddle ja Marnie McBean. Eniten mitaleja, kuusi kappaletta, ovat saavuttaneet pikaluistelijat Cindy Klassen ja Clara Hughes, joista Hughes on voittanut mitaleja myös pyöräilyssä. Maan ensimmäinen olympiavoittaja oli estejuoksija George Orton Pariisissa 1900.


title: Pyhä Anna itse kolmantena

text: Pyhä Anna itse kolmantena on Leonardo da Vincin piirustus vuosilta 1499-1500.


title: Pyhä Anna itse kolmantena

text:
Piirustus on tehty hiilellä ja liiduilla kahdeksasta arkista liimatulle paperille. Osa piirustuksesta on jätetty tarkoituksella luonnosmaiseksi.
Piirustus on luultavasti liittynyt Ranskan kuninkaan Ludvig XII tilaamaan maalaukseen, jota Leonardo alkoi maalata vuonna 1508. Tällä hetkellä Louvressa oleva maalaus oli kesken da Vincin kuollessa.


title: Pyhä Anna itse kolmantena

text: "Pyhä Anna itse kolmantena" -piirustusta ei kuitenkaan ole käytetty maalauksen luonnoksena, koska sen ääriviivoihin ei ole puhkottu reikiä piirustuksen siirtämiseksi maalauspohjalle. Myös kuvan sommitelma on erilainen kuin maalauksessa, josta Johannes Kastaja on jätetty pois. Maalausta kutsutaan myös nimellä "Neitsyt Maria, Jeesuslapsi, karitsa ja Pyhä Anna".


title: Marilyn

text: Marilyn on seuraavien henkilöiden etunimi:”Marilyn” on myös Juice Leskisen kappale vuodelta 1974.


title: Virgin VR-01

text: Virgin VR-01 on brittiläisen Virgin -tallin Formula 1 -auto, jota talli käytti kaudella . Autoa ajoivat saksalainen Timo Glock ja brasilialainen Lucas di Grassi. Auton on suunnitellut Nick Wirth. Auto julkistettiin 3. helmikuuta 2010. Testikuljettajana toimi Jérôme d’Ambrosio.


title: William J. Fetterman

text: William Judd Fetterman (1833? – 21. joulukuuta 1866) oli Yhdysvaltain armeijan upseeri Yhdysvaltain sisällissodassa ja Punaisen Pilven sodassa. Sisällissodan aikana Fetterman värväytyi unionin armeijaan toukokuussa 1861 ja hänestä tuli yliluutnanti. Sodan jälkeen hän päätti jäädä vakinaisesti armeijaan ja hänet nimitettiin kapteeniksi toiseen pataljoonaan 18. jalkaväkirykmenttiin. Hän lupasi murskata 80 miehensä avulla koko sioux-kansakunnan. Fetterman ja hänen joukkonsa joutui kuitenkin Hullun Hevosen ja tämän soturien käyttämän houkutuslintutaktiikan uhreiksi: Pieni joukko siouxeja houkutteli Fettermanin takaa-ajoon, mutta pian hän huomasi edessään 2 000 intiaania. 20 minuutissa Fetterman joukkoineen oli surmattu.


title: Hispania F110

text: Hispania F110 on espanjalaisen Hispania -tallin Formula 1 -auto, jota talli käytti kaudella . Auton on valmistanut Dallara, vaikka valmistajien sarjassa valmistajaksi mainitaan "HRT-Cosworth". Auton suunnittelijaksi on mainittu italialainen Gabriele Tredozi. Autoa ajoivat intialainen Karun Chandhok ja brasilialainen Bruno Senna. Auto julkistettiin 4. maaliskuuta 2010 Murciassa, Espanjassa.


title: Trastevere

text: Trastevere on Rooman kolmastoista rione, jota ympäröivät lännessä ja etelässä Gianicolon muuri, pohjoisessa Borgo ja idässä Tiberjoki. Sen koko on noin 180 hehtaaria, väkiluku 23 300 ja väestötiheys 12 900 asukasta neliökilometrillä (2013) – se on suurikokoisin Rooman rioneista. Seitsemän siltaa yhdistää Trasteveren Tiberin itärantaan. Kaupunginosassa ei ole merkittäviä antiikinaikaisia rakennuksia tai muistomerkkejä, koska Rooman valtakunnan aikoihin siellä asui enimmäkseen ulkomaalaisia. Nykyään sen asukkaat pitävät itseään aidoimpina roomalaisina.


title: Trastevere

text: Trasteveren vehreää pohjoisosaa hallitsee Gianicolon kukkula, jonka laelta avautuu esteetön näköala Tiberin itärannalle. Kukkula tunnetaan muun muassa keskiaikaisesta Sant’Onofrio al Gianicolon luostarikirkosta, Fontana dell’Acqua Paolan suuresta suihkulähteestä ja Giuseppe Garibaldin muistomerkistä. Sen laella sijaitsee myös Suomen valtion omistama renessanssihuvila Villa Lante, jossa toimii Suomen Rooman-instituutti. Gianicolon ja Tiberin välissä on noin kilometrin pituinen Via della Lungara, jonka varrella sijaitsevista rakennuksista merkittävimpiä ovat Regina Coelin vankila, Farnesen ruhtinassuvun ylellinen huvila Villa Farnesina ja taidemuseona toimiva Palazzo Corsini.


title: Trastevere

text: Gianicolon eteläpuolella Trastevere on katukuvaltaan muuta Roomaa ränsistyneempi mutta samalla hyvin maalauksellinen lukemattomine pikkukujineen, kahviloineen ja ravintoloineen. Alueen keskipiste on hienoista mosaiikeistaan kuuluisa Santa Maria in Trastevere, joka on yksi Rooman vanhimmista kirkoista. Viale Trasteveren ja Tiberjoen väliin jäävä alue on muuta Trastevereä hiljaisempi ja siellä on säilynyt paljon keskiaikaisia rakennuksia. Santa Cecilia in Trasteveren kirkko on kuuluisa Arnolfo di Cambion ciborium-alttarista ja Stefano Madernon veistämästä Pyhän Cecilian patsaasta. Hieman etelämpänä sijaitseva San Francesco a Ripa tunnetaan puolestaan Berninin veistämästä Ludovica Albertonin patsaasta.


title: Trastevere

text: Trasteveren rajat suhteessa naapurikaupunginosiin ovat seuraavat:


title: Bengalinkissa

text: Bengalinkissa voi tarkoittaa seuraavia eläimiä:


title: Chandler (Arizona)

text: Chandler on kaupunki Arizonan osavaltiossa Yhdysvalloissa. Sen arvioitu asukasluku oli vuonna 2009 oli 249 535. Kaupunki sijaitsee Phoenixin esikaupunkialueella.


title: Chandler (Arizona)

text: Chandlerin ylivoimaisesti merkittävin työllistäjä on teknologiayhtiö Intel, joka työllistää kaupungissa yhteensä noin 10 300 ihmistä.


title: Maahockey kesäolympialaisissa 2000

text: Maahockey oli Sydneyn olympialaisissa 2000 yhdeksättätoista kertaa olympiakisoissa. Naisten turnaus pelattiin kuudennen kerran.


title: Peoria (Arizona)

text: Peoria on kaupunki Arizonan osavaltiossa Yhdysvalloissa. Peorian pinta-ala on noin 366,9 neliökilometriä, josta on vettä noin 9,0 neliökilometriä.


title: Peoria (Arizona)

text: Peorian väkiluku on kasvanut nopeasti vuoden 1960 reilusta 2,500 asukkaasta nykyiseen yli 154 000 asukkaaseen. Suurin kasvukausi oli vuosien 1980 ja 1990 välillä, jolloin kaupungin asukasluku kasvoi 316,4 % noin 12 000 asukkaasta yli 50 000 asukkaaseen. Vuoden 2010 väestönlaskennan aikaan kaupungissa asui 154 065 ihmistä. Väestöstä valtaosa, noin 82,2% on valkoisia. Suurimpia vähemmistöryhmiä ovat mustat (3,4%) ja aasialaiset (3,2%). Peorian väestö on keskimääräistä varakkaampaa; kaupungissa asuvien talouksien mediaanitulot olivat vuonna 2011 64 270 dollaria, kun se oli samaan aikaan Arizonassa 48 108 ja koko Yhdysvalloissa 50 502 dollaria.


title: Prescott (Arizona)

text: Prescott on kaupunki Arizonan osavaltiossa Yhdysvalloissa. Sen väkiluku oli 42 749 vuonna 2009. Kaupungilla on pinta-alaa noin 107,5 neliökilometriä, josta on vettä noin 2,1 neliökilometriä.


title: Prescott (Arizona)

text: Presscott oli Arizonan territorion pääkaupunki vuosina 1864-67 ja 1877-89. Nykyisin se on Yavapain piirikunnan pääkaupunki.


title: Be’lakor

text: Be’lakor on melodinen death metal -yhtye Australiasta.


title: Be’lakor

text: Yhtye perustettiin vuonna 2004, mutta alkoi keikkailla vuonna 2005. Yhtyeen nimi tulee fantasiahahmo Be’lakorista, joka esiintyy Warhammer-miniatyyripelissä, jota eräät yhtyeen jäsenistä tapasivat pelata. Yhtyeen jäsenet valitsivat nimen sen uniikkiuden takia. Vuonna 2007 Be’lakor julkaisi debyyttialbuminsa "The Frail Tide", joka sai pääasiassa positiivista kritiikkiä. Yhtyeen toinen albumi, "Stone's Reach", julkaistiin 20. kesäkuuta 2009. Kolmas albumi nimeltään "Of Breath and Bone" julkaistiin 1. kesäkuuta 2012.


title: Be’lakor

text: Be’lakor ja suomalainen folk metal bändi Turisas soittivat yhdessä Australian kiertueella maaliskuussa 2010.


title: Maahockey kesäolympialaisissa 2004

text: Maahockey oli Ateenan olympialaisissa 2004 kahdettakymmenettä kertaa olympiakisoissa. Naisten turnaus pelattiin seitsemännen kerran.


title: Rail Baltica

text: Rail Baltica on Baltian maiden, Puolan ja Suomen yhteinen liikennehanke, jossa rakennetaan Euroopan unionin tuella uusi noin 1 000 kilometrin pituinen ratayhteys Tallinnasta Baltian maiden läpi Puolan Varsovaan. Lisäksi hankkeeseen liittyy meritieyhteys tai rautatietunneli Tallinnasta Helsinkiin.


title: Rail Baltica

text: Suurhankkeen taustalla on vuosien 1991, 1994 ja 1997 yleiseurooppalaisissa liikennekonferensseissa esitetyt ajatukset Baltian rataverkkojen kehittämisestä ja liittämisestä Euroopan yhteisön liikennejärjestelmään ja -käytäviin. Jo vuonna 1997 hahmoteltiin eurooppalaisen raideliikenteen "liikennekäytävä 1":tä, joka alkaisi Viron Tallinnasta, kulkisi Latvian Riian ja Liettuan Kaunasin kautta Puolan Białystokiin ja edelleen Varsovaan. Vuonna 2004 EU:n liikennekomissaari Karel Van Miertin johdolla Rail Baltica -ratayhteys nostettiin "EU:n prioriteettiprojektiksi numero 27" . Euroopan laajuisen liikenneverkon toimeenpanoviraston (TEN-T EA) perustamisen myötä hankkeen valvonta ja seurantavastuu selkeytyi.


title: Rail Baltica

text: Vuonna 2008 Rail Baltica -hankkeen kokonaisbudjetiksi arvioitiin lähes 3,2 miljardia euroa. Tästä aikavälin 2007–2013 investoinneiksi arvioitiin 1,556 miljardia ja vuosien 2014–2020 osuudeksi 1,592 miljardia euroa. Hankkeen kohtaloa epäiltiin vuonna 2010.


title: Rail Baltica

text: Vuoden 2009 heinäkuussa ratahankkeen linjaus oli kiteytynyt seuraavanlaiseksi ja hankkeen edistymisestä raportoitiin EU:n hankekuvauksissa syksyllä 2010 seuraavasti:


title: Rail Baltica

text: Baltian maiden teettämän ja vuonna 2011 julkaistun kansainvälisen AECOM-suunnitteluyrityksen laatiman toteuttamisarvion mukaan myöhemmässä vaiheessa, kun liikennöintinopeutta pyritään kasvattamaan, rata voitaisiin oikaista sekä Tallinnan ja Riian (mahdollinen kulku suorempaa reittiä Pärnun kautta) että Riian ja Kaunasin (mahdollinen reitti Bauskan-Panevėžysin kautta) välillä. Oikorataa ja siirtymistä eurooppalaiseen raideleveyteen perustellaan tiivistelmäraportissa painokkaasti.


title: Rail Baltica

text: Baltian alueen rapistuneen rataverkon ohella keskeinen hidaste sujuvalle junaliikenteelle on raideleveyden vaihtuminen Etelä-Liettuassa normaaliraideleveydestä (1 435 mm) Baltiassa ja Suomessa käytettyyn leveämpään rataan (1 520 mm, Suomessa 1 524 mm). Raideliikenne on toistaiseksi myös organisoitu ensisijaisesti kansallisiksi liikenneverkoksi. Jonkun verran yli rajojen ulottuvaa henkilöliikennettä kuitenkin on, sillä esimerkiksi Latvijas dzelzceļš (LDz) ajaa myös Liettuan läpi kulkevia reittejä.


title: Rail Baltica

text: Suunnitellulla Rail Baltican reitillä operoivat tärkeimmät rautatieyhtiöt ovat:


title: Rail Baltica

text: Puolan-osuuden uudistaminen ei ole vielä alkanut.


title: Rail Baltica

text: Ensimmäinen osa Rail Balticasta Puolan–Liettuan rajalta Mockaista Šeštokaihin ja edelleen Kaunasiin otettiin käyttöön lokakuussa 2015. Yhteys on pituudeltaan 119 kilometriä. Hankkeen kustannukset olivat 380 miljoonaa euroa.


title: Rail Baltica

text: Latvia, Liettua ja Viro sopivat lokakuussa 2014 Kaunas–Tallinna-yhteyden rakentamisesta ja yhteistyöyhtiön perustamisesta. RB Rail -yhtiön tehtävänä on hankkeen kehitystyö, koordinointi ja markkinointi. Maakohtaiset projektiyhtiöt, Rail Baltica Statyba Liettuassa, Eiropas Dzelzcela Linijas Latviassa ja Rail Baltic Estonia Virossa, omistavat kolmanneksen RB Railista.


title: Rail Baltica

text: Rautatien pituus on arviolta 728 kilometriä. Hankkeen alustava kustannusarvio on 3,7 mrd. euroa. Kukin valtio rahoittaa rakennushankkeen alueellaan. EU:n tuki hankkeelle on jopa 85 prosenttia. Varsinainen rakennustyö on tarkoitus aloittaa vuonna 2020 ja saada loppuun vuonna 2024.


title: Rail Baltica

text: Liityntä Suomeen, Helsingin Vuosaareen on ajateltu toteuttaa ainakin aluksi meriteitse, vaikka visiointia ja keskustelua on käyty ja myös esitutkimuksia laadittu EU:n hanke- ja työllistämisrahojen hakemisen yhteydessä myös Suomenlahden alittavan tunnelin rakentamisesta . Suunnitelmassa tunnelin pituudeksi on arvioitu Tallinnasta Helsinkiin 83 km tai Porkkalaan 67 km. Vuonna 2010 tunnelin kustannuksiksi arvioitiin 6–7 miljardia euroa, mutta vuonna 2015 esitetyn esiselvityksen mukaan 9–13 miljardia. Suuret laivavarustamot ovat pyrkineet vastustamaan tunnelihanketta, joka voisi merkitä heidän liiketoimintansa kannalta merkittävän tavara- ja kassavirran siirtymistä tunneliin.


title: Intian alkuperäisväestö

text: Intian alkuperäisväestö on termi, jolla tarkoitetaan Intian erilaisia etnisiä ja heimoryhmiä, joiden sanotaan olevan alkuperäisiä asukkaita maassa. Heitä kutsutaan myös sanalla adivasit, joka tarkoittaa suoraan käännettynä alueen alkuperäisiä asukkaita. Intian alkuperäisväestöön lukeutuu lähes 90 miljoonaa ihmistä noin 1,1 miljardista intialaisesta. Aikaisemmin alkuperäisväestöä nimitettiin usein heimoväestöksi. Siihen sisältyi kuitenkin vähättelevä leima: heimoväestöä pidettiin usein alempiarvoisina kuin muuta väestöä. Nykyisin varsinkin asemastaan tietoiset alkuperäiskansojen edustajat kutsuvat itseään adivaseiksi. Yleisenä hallinnollisena kategoriana käytetään termiä 'luetellut heimot' ("scheduled tribes").


title: Intian alkuperäisväestö

text: Etniseltä taustaltaan ja kulttuuriltaan alkuperäiskansat poikkeavat suuresti toisistaan. He puhuvat yli 100 eri kieltä, jotka jakaantuvat kuuteen pääryhmään: austro-aasialaisiin, munda-, mon-khmer-, tiibettiläis-burmalaisiin, dravida- ja indo-arjalaisiin kieliin. Alkuperäiskansat kuuluvat ministeriön viimeisimmän raportin mukaan yli 700 eri etniseen yhteisöön. Ministeriö ilmoittaa kansojen lukumäärän epämääräisesti siksi, että niiden lukumäärä vaihtelee. Uusia kansoja hyväksytään luetelluiksi heimoiksi ja joitakin voidaan myös poistaa listalta. Tämä johtuu siitä, että kyse on hallinnollisesta kategoriasta. Pääsy lueteltujen heimojen listalle edellyttää esimerkiksi seuraavia piirteitä: selvästi muista erottuvaa omaa kulttuuria, maantieteellistä eristyneisyyttä, taloudellista ja sosiaalista takapajuisuutta sekä arkaaista elämänmuotoa. Kyse on omalla tavallaan luokitustaistelusta, sillä pääsy lueteltujen heimojen listalle antaa mahdollisuuden päästä osallisiksi kiintiöistä. Intian perustuslain mukaan alkuperäiskansoihin sovelletaan samanlaista kiintiöpolitiikkaa kuin kastittomiin. Näin luetelluille heimoille kuuluu suhteellista osuuttaan vastaava osuus esimerkiksi hallinnollisista viroista ja opetuspaikoista. Käytännössä tämä on toteutunut adivasien kohdalla vielä huonommin kuin kastittomien.


title: Intian alkuperäisväestö

text: Suhteellisesti eniten alkuperäisväestöä on Koillis-Intian ns. heimovaltioissa: Arunachal Pradeshissa, Meghalayassa, Mizoramissa ja Nagalandissa alkuperäisväestön osuus on yli puolet väestöstä. Koillis-Intian ulkopuolella eniten adivaseja on Chhattisgarhissa (31,8%), Jharkhandissa (26,3%), Orissassa (22,2%), Sikkimissä (20,6%) ja Madhya Pradeshissa (20,3 %).


title: Intian alkuperäisväestö

text: Adivasien sosiaalinen asema on verrannollinen dalitien (kastittomien) asemaan. Arvioidaan, että Intian itsenäisyyden aikana noin 30 miljoonaa alkuperäiskansojen jäsentä on pakkosiirretty suurpatojen, kaivosten, teiden ja muiden kehityshankkeiden tieltä.


title: Draper

text: Draper on 267 asukkaan (2008) nukkumalähiö Kanadassa, Albertan provinssissa, Wood Buffalon kunnassa. Draper sijaitsee noin kahdeksan kilometriä kaakkoon Fort McMurraystä, Clearwaterjoen varrella.


title: Draper

text: Asuinalue on nimetty Thomas Draperin mukaan. Draper perusti vuonna 1922 alueelle "McMurray Asphaltum & Oil Company" -yhtiön. Fort McMurrayhyn johtava rautatie kulki aikaisemmin alueen läpi, mutta rautatieliikenne on sittemmin lakkautettu ja kiskot poistettu. Suurin osa asukkaista asuu joen etelärannalla, mutta pohjoisrannalla on joitakin asuntoja, ja niiden asukkaiden täytyy ylittää joki kesäisin veneellä ja talvisin jäätä pitkin.


title: Miami Beach

text: Miami Beach on kaupunki Yhdysvalloissa, Miami-Daden piirikunnassa Floridassa. Kaupunki perustettiin 26. maaliskuuta 1915. Vuoden 2000 väestönlaskennassa kaupungin asukasluku oli 87 933, ja kaupungin asukkaista 55,5 prosenttia oli ulkomaalaista alkuperää.


title: Miami Beach

text: Miami Beach on ollut jo lähes vuosisadan yksi Yhdysvaltojen tunnetuimmista rantakohteista.


title: Zeitgeist: Addendum

text: Zeitgeist: Addendum on vuonna 2008 valmistunut elokuva, joka käsittelee muun muassa rahajärjestelmää, siitä aiheutuvia ongelmia ja resurssipohjaista taloutta. Elokuva on Peter Josephin käsialaa.


title: Zeitgeist: Addendum

text: Zeitgeist-liike perustettiin "Zeitgeist: Addendumin" pohjalta.


title: José Luis Oltra

text: José Luis Oltra Castañer (s. 21. maaliskuuta 1969 Valencia, Espanja) on entinen espanjalainen jalkapalloilija ja nykyinen valmentaja. Hän on toiminut syksystä 2018 lähtien Tenerifen päävalmentajana.


title: José Luis Oltra

text: Oltra aloitti valmentaja uransa vuonna 2001. Ennen siirtymistään Tenerifen perämiseen vuonna 2007 hän ehti valmentaa Catarrojaa, Castellónia, Levantea ja Ciudad de Murciaa.


title: José Luis Oltra

text: Kauden 2008–2009 päätteeksi Tenerife sijoittui Segunda Divisiónissa kolmanneksi ja nousi näin seitsemän kauden tauon jälkeen maan pääsarjaan. Hän erosi tehtävästään kauden 2009–2010 jälkeen.


title: José Luis Oltra

text: 24. marraskuuta 2010 Oltra siirtyi Almerían päävalmentajaksi ja korvasi näin tehtävässä erotetun Juanma Lillon. Almería vaihtoi jo toistamiseen valmentajaa kauden 2010–2011 aikana, kun Oltrakin sai lähteä huhtikuun 2011 alussa. Almería oli erotushetkellä sarjan viimeisellä sijalla.


title: José Luis Oltra

text: Kesällä 2011 Oltrasta tuli Segundaan pudonneen Deportivo de La Coruñan uusi päävalmentaja. Oltran johdolla Deportivo voitti kaudella 2011/12 Segundan ja palasi takaisin pääsarjaan. Oltran johdolla Deportivo juuttui syksyllä 2012 Primeran jumbosijalle ja valmentaja sai potkut joulukuun lopussa 2012. Seura keräsi vain 12 pistettä syksyn 17 pelaamastaan liigaottelusta.


title: José Luis Oltra

text: Kesäkuussa 2013 Oltrasta tuli Segundaan pudonneen RCD Mallorcan uusi päävalmentaja. Pesti päättyi potkuihin jo helmikuussa 2014. Mallorca-pestinsä jälkeen Oltra valmensi Recreativo de Huelvaa ja Córdobaa. Córdoban Oltra johdatti kaudella 2015/16 Segundassa viidenneksi, mutta nousukarsinnoissa tappio tuli välierissä Gironalle. Oltra sai potkut seurasta kehnosti alkaneen kauden vuoksi marraskuussa 2016.


title: José Luis Oltra

text: Kesäkuussa 2017 Oltrasta tuli Segundaan pudonneen Granadan päävalmentaja mutta hän ei saanut olla tehtävässä kauden loppuun saakka. Syksystä 2018 hän on valmentanut Tenerifeä.


title: Maija Aksela

text: Maija Aksela (s. 25. marraskuuta 1961 Perho) on tutkimusjohtaja, professori Helsingin yliopiston matemaattis-luonnontieteellisessä tiedekunnassa kemian osaston opettajankoulutusyksikössä. Hän kouluttaa tulevia matemaattisten aineiden opettajia ja tekee opetukseen sekä tiede- ja teknologiakasvatukseen liittyvää tutkimus- ja kehittämistyötä.


title: Maija Aksela

text: Lisäksi hän toimii päätyönsä ohella sekä LUMA-keskus Suomi -verkoston että Helsingin yliopiston tiedekasvatuskeskuksen johtajana. Hän johtaa myös tiedekasvatuskeskuksen yhteydessä kouluille tarkoitettua oppimisympäristö Kemianluokka Gadolinia. Hänen mottonsa on ”Yhdessä olemme enemmän!”


title: Maija Aksela

text: Hän on julkaissut lähemmäs kolmisen sataa julkaisua opetuksen alueelta. Hänellä on sekä kansallisia että kansainvälisiä luottamustehtäviä.


title: Maija Aksela

text:
Maija Aksela on saanut työstään muun muassa seuraavat huomionosoitukset:
Vuonna 2011 professori Maija Aksela kutsuttiin jäseneksi Teknillisten Tieteiden Akatemiaan. Vuonna 2012 hänen johtamansa LUMA-keskus sai Yliopisto yhteiskunnassa -palkinnon Helsingin yliopistossa. Vuonna 2013 hänet valittiin perustajajäseneksi Helsingin yliopiston Opettaja Akatemiaan.


title: James Rado

text: James Rado (synt. James Radomski, s. 23. tammikuuta 1932), on yhdysvaltalainen näyttelijä, käsikirjoittaja ja säveltäjä, joka tunnetaan ennen muuta vuonna 1967 kantaesityksensä saaneen Hair-musikaalin käsikirjoittajana. Rado ja toinen käsikirjoittaja Gerome Ragni saivat teoksellaan Parhaan Musikaalin Grammy-palkinnon vuonna 1969.


title: Polysialohappo

text: Polysialohappo on happo, jolla on merkittävä rooli sikiön kehityksen aikana. Yksilön eri kehitysvaiheet säätelevät sen esiintymistä ja aikuisilla se on osallisena monissa neurologisissa prosesseissa, esimerkiksi muistamisessa ja neuronaalisessa muovautuvuudessa sekä toisaalta syöpäsolujen kasvussa ja etäpesäkkeiden synnyssä.


title: Tarhakerttusirkku

text: Tarhakerttusirkku ("Poospiza nigrorufa") on Etelä-Amerikan etelä- ja kaakkoisosissa tavattava tangaroihin kuuluva varpuslintu.


title: Tarhakerttusirkku

text: Kooltaan tarhakerttusirkku on noin 15 cm. Selästään, siivistään ja päästään laji on väriltään harmahtavan ruskea. Päässä on valkoiset silmäkulma- ja viiksijuovat. Rinta ja vatsa ovat väriltään ruskean oranssit ja keskivatsa on valkoinen. Pensassirppu ("Microspingus lateralis") ja Argentiinankerttusirkku ("Poospiza ornata") muistuttavat ulkonäöltään tarhakerttusirkkua, mutta pensassirpun väritys on ruskeampi ja argentiinankerttusirkun erottaa valkoisesta siipijuovasta.


title: Tarhakerttusirkku

text: Tarhakerttusirkkua tavataan eteläisestä Brasiliasta, Paraguayn eteläosista ja Argentiinasta. Lajin elinympäristöä ovat alankomaiden metsät ja pensaikot. Linnun elinympäristöt sijaitsevat yleensä alle 900 metrin korkeudella meren pinnasta.


title: Luis Royo

text: Luis Royo (s. 1954) on espanjalainen fantasiataiteilija ja kuvittaja. Hänen laajaan tuotantoonsa kuuluu albumeita, levynkansia sekä tietokonepelien ja sarjakuva-albumien kansia. Royo osallistui myös Heavy Metal -elokuvan tuotantoon.


title: Luis Royo

text: Royo tunnetaan parhaiten eroottisista ja tummasävyisistä maalauksistaan, joiden aihepiiri liittyy science fictioniin ja fantasiaan.


title: Ylimääräinen mitättömyyskantelu

text: Ylimääräinen mitättömyyskantelu eli nulliteettivalitus oli Ruotsin vuoden 1734 lakiin sisältynyt ylimääräinen muutoksenhakukeino.


title: Ylimääräinen mitättömyyskantelu

text: Sen sai tehdä, jos oikeudenkäynnissä tuomittiin poissaoleva henkilö, jota ei ollut haastettu käräjille. Sitä voi käyttää myös kolmas henkilö, joka kärsi haittaa oikeuden kahden muun henkilön riita-asiassa antaman ratkaisun perusteella, tai henkilö, jota ei ollut kuulusteltu jutussa. Ylimääräisen mitättömyyskantelun avulla haettiin siis muutosta alioikeuden ratkaisuun hovioikeudesta. Se tuli tehdä yön ja vuoden kuluttua päivästä, jolloin henkilö sai tiedon tuomiosta. Ylimääräisestä mitättömyyskantelusta säädettiin oikeudenkäymiskaaren 25. luvun 22. pykälässä. Se lakkautettiin Suomessa 1960 ja sen tilalle tuli kantelu. Kantelusta säädettiin oikeudenkäymiskaaren 31. luvun muutoksella (109/1960).


title: HMS Kandahar

text: HMS Kandahar (viirinumerot F28 ja G28) oli Britannian Kuninkaallisen laivaston K-luokan hävittäjä, joka palveli toisessa maailmansodassa.


title: HMS Kandahar

text: Alus tilattiin maaliskuussa 1935 William Denny and Brothersilta Dumbartonista osana vuoden 1937 laivasto-ohjelmaa. Aluksen köli laskettiin 18. tammikuuta 1938 ja se laskettiin vesille 21. maaliskuuta 1939. Alus nimi oli kunnianosoitus vuoden 1860 Kandaharin varuskunnan vapauttamiselle.


title: HMS Kandahar

text: "HMS Kandahar" liitettiin palvelukseen otettaessa Kotilaivaston 5. Hävittäjälaivueeseen. Aluksen palveluksen alku meni pieniä vikoja korjatessa sekä koulutuksessa.


title: HMS Kandahar

text: "HMS Kandahar" määrättiin helmikuussa 1940 osallistumaan operaatio WR:ään etsimään saarronmurtajia, joiden ilmoitettiin olevan Pohjois-Atlantilla. Operaation aikana osasto valtasi saksalaisen kauppalaivan "Wahehen", joka matkasi valtauksen jälkeen Kirkwalliin.


title: HMS Kandahar

text: "HMS Kandahar" siirrettiin 9. maaliskuuta telakalle korjattavaksi. Alus palasi palvelukseen 3. toukokuuta, minkä jälkeen se palasi laivueeseensa. Alus liittyi risteilijä "HMS Birminghamin" ympärille muodostettuun osastoon yhdessä "HMS Januksen", "HMS Hyperionin", "HMS Havockin", "HMS Herewardin", "HMS Kellyn", "HMS Kimberleyn" ja "HMS Hostilen" kanssa etsimään Saksan laivaston miinalaivoja.


title: HMS Kandahar

text: "HMS Kandahar" erkani 9. toukokuuta osastosta "HMS Kellyn" kanssa etsimään havaittua sukellusvenettä. "HMS Kelly" joutui E-veneiden torpedoimaksi kärsien pahoja vaurioita. "HMS Kellyn" haavoittuneet siirrettiin seuraavana päivänä "HMS Kandaharille", joka vei heidät maihin.


title: HMS Kandahar

text: "HMS Kandahar" määrättiin 12. toukokuuta liittymään Välimeren laivastoon 14. Hävittäjälaivueen mukana. Alus siirtyi Plymouthiin valmistautumaan siirtoon. Se aloitti 16. toukokuuta matkan Maltalle, jonne se saapui 21. toukokuuta.


title: HMS Kandahar

text: "HMS Kandahar" siirrettiin saapumispäivänään edelleen Punaisellemerelle. Alus jatkoi Maltalta matkaansa Aleksandriaan, jossa se määrättiin edelleen Itä-Intian asemalle. Alus palveli kesäkuusta alkaen Punaisellamerellä yhdessä "HMS Khartoumin", "HMS Kimberleyn" ja "HMS Kingstonin" kanssa suojaten saattueita, tukien maajoukkojen toimintaa ja torjuen Italian laivaston aluksia.


title: HMS Kandahar

text: "HMS Kandahar" ja "HMS Shoreham" etsivät 18. kesäkuuta lentokoneen ilmoittamaa sukellusvenettä. Radiopeilauksella paikannettua sukellusvenettä vastaan hyökättiin syvyyspommein, minkä jälkeen troolari HMT Moonstone jäi valvomaan aluetta. Italian laivaston sukellusvene "Galileo Galilei" antautui seuraavana päivänä troolarille, joka sijoitti valtausmiehistön sukellusveneeseen sekä hinasi vallatun aluksen Adenin satamaan.


title: HMS Kandahar

text: "HMS Kandahar" osallistui 23. kesäkuuta Italian laivaston sukellusvene "Evangelista Torricellin" upottamiseen. Alus määrättiin elokuussa evakuoimaan brittijoukot Berberasta Brittiläisestä Somalimaasta ja se evakuoi 15. elokuuta yhdessä risteilijöiden "HMS Caledonin", "HMAS Hobartin", "HMS Ceresin" ja "HMS Carlislen", sluuppien "HMS Aucklandin" ja "HMAS Parramattan" sekä kolmen AMC aluksen ja sairaalalaivan kanssa 7000 henkeä Adeniin.


title: HMS Kandahar

text: "HMS Kandahar" määrättiin kausihuoltoon Bombayhin, jossa se siirrettiin 13. lokakuuta telakalle. Alus aloitti 1. joulukuuta paluumatkan Bombaysta Adeniin. Se suojasi 25. joulukuuta joukkojenkuljetussaattue WS4B:tä Punaisellamerellä yhdessä "HMS Carlislen" ja "HMS Kimberleyn" kanssa. Se erkani 27. joulukuuta saattueesta sen saavuttua Sueziin.


title: HMS Kandahar

text: "HMS Kandahar" määrättiin helmikuussa 1941 tukemaan Italian Somalimaata vastaan tehtäviä operaatioita osana Force T:tä. Alus liittyi 10. helmikuuta "HMS Capetownin", "HMS Ceresin", "HMS Hawkinsin" ja "HMS Shropshiren" muodostamaan osastoon tukemaan Mogadishun operaatiota. Aluksen vapauduttua operaatiosta se matkasi Mombasaan, jossa miehistö pääsi lepoon.


title: HMS Kandahar

text: "HMS Kandahar" suojasi 21. helmikuuta joukkojenkuljetusaluksia "SS Empress of Australia", "SS Ormonde", "SS Empress of Japan" ja "SS Windsor Castlea", jotka olivat eronneet saattue WS5B:sta matkatakseen Mombasaan.


title: HMS Kandahar

text: "HMS Kandahar" tuki 16. maaliskuuta Berberan maihinnousua yhdessä "HMS Glasgowin", "HMS Caledonin", "HMS Kingstonin", "HMS Chakdinan" ja "HMS Chantalan" kanssa muodostaen Force D:n (operaatio Appearance). Alus pysäytti 30. maaliskuuta saksalaisen kauppalaivan "SS Bertha Rickmersin", joka pyrki poistumaan Massawasta.


title: HMS Kandahar

text: "HMS Kandahar" siirrettiin huhtikuussa takaisin Aleksandriaan 14. Hävittäjälaivueeseen, jonka muodostivat "HMS Jervis" (laivueenjohtaja), "HMS Kelvin", "HMS Kingston", "HMS Kimberley", "HMS Jaguar", "HMS Sikh" ja "HMS Zulu". Alus tuki 23. huhtikuuta kansainliiton joukkojen evakuointia Kreikasta (operaatio Demon). Se evakuoi 26. huhtikuuta Raphtista yhdessä "HMS Aucklandin" ja "HMAS Vampiren" kanssa 560 sotilasta Sudanlahteen Kreetalle. Alus evakuoi seuraavana päivänä Kalamatasta yhdessä "HMS Kimberleyn" ja "HMS Kingstonin" kanssa 126 sotilasta Sudanlahteen.


title: HMS Kandahar

text: "HMS Kandahar" suojasi 29. huhtikuuta joukkojenkuljetussaattuetta GA15 Sudanlahdelta Egyptiin. Alus suojasi 6. toukokuuta Aleksandriasta saattuetta MW7 Maltalle sekä Egyptiin panssarivaunuja kuljettavaa saapuvaa saattuetta osana laivastoa (operaatiot MD4 ja operaatio Tiikeri). Alus tankkasi 9. toukokuuta "HMS Breconshirestä", minkä jälkeen se jatkoi laivasto-osaston suojana. Saattue joutui seuraavana päivänä ilmahyökkäyksen maaliksi. Se saapui 12. toukokuuta Aleksandriaan.


title: HMS Kandahar

text: Alus oli 18. toukokuuta Kreetan pohjois- ja länsipuolisilla merialueilla Välimeren laivaston mukana etsimässä aluksia, jotka kuljettivat saksalaisia joukkoja Kreetalle. Se suojasi 20. toukokuuta "HMS Kingstonin" ja "HMS Nubianin" kanssa risteilijöitä "HMS Naiadia', "HMAS Perthiä", "HMS Calcuttaa" ja "HMS Carlislea". Osasto joutui seuraavana päivänä voimakkaan ilmahyökkäyksen maaliksi, jolloin risteilijät "HMS Naiad" ja "HMS Carlisle" vaurioituivat ja hävittäjä "HMS Juno" upposi. Osasto joutui seuraavaksi tuloksettoman torpedovenehyökkäyksen maaliksi.


title: HMS Kandahar

text: Osasto joutui 22. toukokuuta uudelleen ilmahyökkäykseen palatessaan Aleksandriaan. Alus erkani osastosta "HMS Kingstonin" kanssa suojatakseen risteilijä "HMS Gloucesteria" ja "HMS Fijiä", jotka olivat matkalla avustamaan ilmahyökkäyksessä liikuntakyvyttömäksi tullutta "HMS Greyhoundia". "HMS Kandahar" pelasti vaurioituneen aluksen eloonjääneet.


title: HMS Kandahar

text: Risteilijöiden upottua hävittäjät laskivat mereen pelastuslauttoja, minkä jälkeen ne poistuivat alueelta välttääkseen tuhoutumisen. "HMS Kandahar" ja "HMS Kingston" palasivat uppoamispaikalle pimeän tultua, jolloin ne pelastivat 523 risteilijä "HMS Fijin" eloonjäänyttä.


title: HMS Kandahar

text: "HMS Kandahar" liittyi 28. toukokuuta Force C:hen, jonka muodostivat "HMS Napier", "HMAS Nizam" ja "HMS Kelvin". Alus matkasi osaston mukana Spakhiaan, jossa ne laskivat maihin varusteita sekä evakuoivat sodankäynnin kannalta tarpeetonta henkilöstöä. Osasto joutui seuraavana päivänä paluumatkalla ilmahyökkäykseen, jolloin "HMAS Nizam" vaurioitui. Alus lähti 30. toukokuuta Aleksandriasta saman osaston mukana, mutta se joutui palaamaan satamaan teknisten ongelmien vuoksi.


title: HMS Kandahar

text: Alus oli 7. kesäkuuta "HMS Phoeben", "HMS Kimberleyn", "HMS Januksen" ja "HMS Jackalin" kanssa tukemassa Syyrian sotatoimia (operaatio Exporter). Alus suojasi 9. kesäkuuta "HMS Kimberleyn" kanssa Vichyn Ranskan hävittäjien tulessa vaurioitunutta "HMS Janusta" ja sitä hinaavaa "HMS Jackalia". Paluumatkalla Egyptiin "HMS Kandahar" pelasti kahden törmänneen lentokoneen miehistöt. Seuraavana päivänä alus tuki tykkitulella Khanin sillan pohjoispuolen taisteluita.


title: HMS Kandahar

text: Alus oli heinäkuun alussa sijoitettuna Haifaan "HMAS Perthin", "HMS Naiadin", "HMS Griffinin" ja "HMS Havockin" kanssa. Se tulitti 2. heinäkuuta Damourin aluetta. Alus vapautui 7. heinäkuuta operaatio Exporterista, minkä jälkeen se palasi Aleksandriaan liittyen laivueeseensa.


title: HMS Kandahar

text: "HMS Kandahar" kuljetti 15. heinäkuuta varusteita ja täydennyksiä Tobrukiin osana itäisen Välimeren saattueiden suojaamista. Alus tuki elokuusta lokakuuhun Tobrukin varuskuntaa kaikkiaan yhdeksällä matkalla. Se suojasi marraskuussa Kyproksen ja Egyptin välisiä saattueita, minkä lisäksi alus etsi vihollisen aluksia.


title: HMS Kandahar

text: Alus määrättiin joulukuun alussa Maltalle muodostettavaan Force K:hon. Se lähti 5. joulukuuta Aleksandriasta "HMS Jaguarin" kanssa liittyäkseen osastoon. Alukset kohtasivat 8. joulukuuta "HMS Neptunen" ja "HMS Ajaxin", joiden kanssa ne jatkoivat matkaa Maltalle. Alus siirrettiin telakalle havaittujen mekaanisten vikojen korjaamiseksi.


title: HMS Kandahar

text: Alus palasi 17. joulukuuta palvelukseen. Se lähti Force K:n suojaamaan "HMS Breconshireä", joka oli lähdössä paluumatkalle Aleksandriaan. Seuraavana päivänä osasto palasi Maltalle, josta se lähti lähes välittömästi torjumaan Tripoliin matkannutta Italian laivaston saattuetta.


title: HMS Kandahar

text: "HMS Kandahar" osui 19. joulukuuta miinaan, joka tuhosi aluksen perän. "HMS Jaguar" upotti pelastettuaan 174 miehistönjäsentä pahoin vaurioituneen aluksen torpedoimalla, kun vaurioitunut alus oli todettu mahdottomaksi pelastaa.


title: Deee-Lite

text: Deee-Lite oli yhdysvaltalainen New Yorkissa vuonna 1986 perustettu elektronisen musiikin yhtye. Yhtye tunnetaan parhaiten vuoden 1990 esikoisalbuminsa "World Clique" singlestään ”Groove Is in the Heart”, joka nousi Australian singlelistan ensimmäiselle sijalle, Britanniassa toiseksi ja Yhdysvalloissa sijalle neljä. Deee-Liten hajottua vuonna 1996 yhtyeen jäsenet ovat keskittyneet soolouriinsa.


title: Yhteisalue

text: Yhteisalue eli yhteinen alue on kahdelle tai useammalle kiinteistölle yhteisesti tietyn perusteen mukaisin osuuksin kuuluva alue. Yhteisiä alueita ovat yhteiset vesialueet ja maa-alueet. Niihin kuuluvat myös yhteismetsät ja yhteiset vesijätöt.


title: Yhteisalue

text: Yhteisalue on kiinteistörekisteriin merkittävä rekisteriyksikkö. Se ei itse ole kiinteistö, vaan se kuuluu kahdelle tai useammalle kiinteistölle.


title: Yhteisalue

text: Yhteisalueita on muodostunut isojaossa, uusjaossa ja muissakin kiinteistötoimituksissa, kun alueita jätettiin usealle kiinteistölle yhteisiksi. Kylän vesialueet jätettiin isojaossa yleensä tilojen yhteisiksi alueiksi.


title: Yhteisalue

text: Yhteisalueen käyttötarkoituksena voi olla esimerkiksi soran, hiekan, mudan, saven, sammaleen tai veden ottaminen. Se voi toimia venevalkamana tai olla koski, yhteismetsä tai yhteinen laidun. Alueen alkuperäinen käyttötarkoitus on sittemmin saattanut menettää merkityksensä.


title: Yhteisalue

text: Yhteiset tiet ja valtaojat ovat lakanneet yhteisinä alueina 1.3.1977 alkaen ns. ojalain nojalla.


title: Yhteisalue

text: Vanhimmat yhteisalueet olivat kylän osakkaiden jakamattomassa yhteiskäytössä. Tällaisia alueita olivat esimerkiksi kylän metsä ja kalavesi. Yhteisalueista oli säännöksiä vuoden 1734 lain rakennuskaaressa. Myöhempi jakolainsäädäntö mahdollisti yhteisalueen muodostamisen useaa tarkoitusta varten.


title: Yhteisalue

text: Nykyisin yhteisalueiden hallintoa sääntelee yhteisaluelaki (758/1989), joka kumosi vuoden 1940 lain eräistä yhteisistä alueista ja niihin verrattavista etuuksista (204/1940). Yhteismetsiä varten on yhteismetsälaki (109/2003) ja yhteisen kalaveden osakkaat muodostavat kalastuslain (286/1982) mukaisen kalastuskunnan.


title: Yhteisalue

text: Yhteisen alueen "osakkaita" ovat alueen osakaskiinteistöjen omistajat. Osakkaat muodostavat yhteisalueen osakaskunnan. Kunkin osakkaan osuus määräytyy kiinteistönmuodostukselliselta pohjalta. Yhteisillä vesialueilla osakaskunta toimii myös kalastuskuntana. Käytännön toiminnasta voi pitää huolta osakkaiden valitsema "hoitokunta".


title: Yhteisalue

text: Osakaskunnan on mahdollista järjestäytyä ja vahvistaa säännöt sekä perustaa hoitokunta alueen käytännön toiminnan huolehtimiseksi. Käytännössä järjestäytymättömät osakaskunnat ovat kuitenkin edelleen enemmistönä.


title: Yhteisalue

text: Osakkaalla on oikeus, jollei sitä ole rajoitettu, käyttää yhteistä maa- tai vesialuetta hyväkseen ottaen huomioon alueen käyttötarkoitus. Käyttö ei saa estää muita osakkaita käyttämästä aluetta vastaavanlaisella tavalla. Käyttövaltuus ei riipu osakkaan osuuden suuruudesta.


title: Yhteisalue

text: Kiinteistöjä lohkottaessa lohkokiinteistö saa osuuden yhteisalueeseen, jos siitä on näin sovittu. Yhteisalueosuuden tai osan siitä voi luovuttaa edelleen erillään kiinteistöstä. Tällöin se liitetään saajalle ennestään kuuluvaan kiinteistöön tai muodostetaan niin sanotuksi "haamutilaksi". Tällainen tila koostuu pelkästä yhteisalueosuudesta.


title: Liesjärvi (Tammelan Liesjärvi)

text: Liesjärvi on Kanta-Hämeessä Tammelaan, Lohjaan ja Someroon kuuluva järvi, joka kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen. Liesjärvi on Turpoonjoen valuma-alueen pääjärvi, joka kokoaa suuren osan alueen vesistä laskujokeensa. Järvi ei kuulu Liesjärven kansallispuistoon, mutta osa sen rannoista ja monet saaret kuuluvat. Järven valuma-alueen suuruus on 128 km², ja siihen sisältyy 19 järveä tai lampea.


title: Liesjärvi (Tammelan Liesjärvi)

text: Järven pinta-ala on 956 hehtaaria, pituus 7,2 kilometriä ja leveys 7,0 kilometriä. Järvellä on neljä vesiallasta, joita erottavat toisistaan harjujaksot tai kapea salmi. Lännessä on Kyynärä, joka jää Kyynäränharjun taakse. Kyynäränjuovasta pääsee Juovanselälle, joka muodostaa Soukonsalmen länsipuolelle vesialtaan, ja salmen itäpuolella aukeaa Hiiliniemenselän, Juuriniemenselän ja Soukkajärven muodostama suurin vesiallas. Järven luusuassa vedet patoaa Kettumäeltä laskeva harju, josta vesi virtaa Karjusillan ali viimeisen vesialtaan kautta Turpoonjokeen.


title: Liesjärvi (Tammelan Liesjärvi)

text: Järveen laskevat Välijoki, Lehesjoki, Taipaleenoja, Mustijoki, Rasinjoki ja Kauhaoja sekä 63 pienempää ojaa. Välijoen kautta pohjoisesta laskevat muun muassa Ruostejärven ja Tapolanjärven vedet Kyynärään. 1800-luvulla tukinuittoa varten kaivettu Taipaleenoja laskee järven lounaiskulmaan ja tuo pääosin Someron puolella sijaitsevan Salkolanjärven valuma-alueen vedet. Salkolanjärven alkuperäinen lasku-uoma ennen Taipaleenojaa on ollut Lehesjoki. Liesjärven luusua sijaitsee järven pohjoisrannalla, josta saa alkuunsa 10 kilometriä pitkä Turpoonjoki.


title: Liesjärvi (Tammelan Liesjärvi)

text: Liesjärven 49 saaren yhteispinta-ala on 21,98 hehtaaria ja rantaviivan yhteispituus 8,45 kilometriä. Yli hehtaarin kokoisia saaria on 3 ja yli aarin kokoisia 24. Kyynärässä on viisi saarta. Juovanselän keskellä on Isosaari, joka on yli 600 metriä pitkä. Muita saaria ovat Palosaari, Parisaaret, Savilahdensaari ja Halkeimenkivensaari. Muita saaria on 18, ja kaikki Juovanselän saaret kuuluvat kansallispuistoon. Hiiliniemenselällä sijaitsee saariryhmä, jonka ytimen muodostaa Isotsaaret. Niiden lisäksi siihen kuuluu Latosaari ja Tappurasaari sekä kuusi pientä luotoa. Hiiliniemenselällä on lisäksi Pyrysaar ja viisi pienempää luotoa. Juuriniemenselkä ja Soukkajärvi ovat saarettomia alueita, mutta Karjusillan takana ennen luusuaa on yksi saari.


title: Liesjärvi (Tammelan Liesjärvi)

text: Järven rantaviiva on 56 kilometriä pitkä, ja sen ranta on pääosin moreenipohjaista metsämaastoa. Järven rannat ovat paikoin erämaata, mutta Juuriniemenselän ja Soukkajärven rannoille ulottuu peltomaata. Rannoille on rakennettu maatilojen lisäksi noin 200 loma-asuntoa. Salkolanjärven ja Liesjärven välistä kulkee valtatie 2 ja Liesjärven itäpuolelta sen ohittaa yhdystie 2825, joka on Liesjärven kylälle johtava tie.


title: Liesjärvi (Tammelan Liesjärvi)

text: Liesjärvi on humuspitoinen ja ruskeavetinen järvi, joka on melko matala. Rannoilla kasvaa yleisesti ruovikkoa. Hajakuormituksesta johtuen alkujaan karu järvi on muuttunut keskiravinteiseen suuntaan, mutta sen tila on säilynyt pääosin hyvänä.


title: Liesjärvi (Tammelan Liesjärvi)

text: Liesjärvi ei kuulu kansallispuistoon, mutta osa sen rannoista ja monet saaret kuuluvat. Kansallispuiston rantoja ovat esimerkiksi lyhyt osuus Taipaleen suulla, pääaltaan länsirannat yhdessä Kyynäränharjun ja Juovanselän pohjoisrantojen kanssa, pääaltaan saaret ja kaikki Kyynärän rannat. Puistoon kuuluu lisäksi lyhyitä rantaosuuksia muuallakin.


title: Liesjärvi (Tammelan Liesjärvi)

text: Liesjärven rannalla kansallispuiston alueella sijaitsee Korteniemen perinnetila, joka ennen nykyistä käyttöään toimi pitkään metsänvartijan asuntona. Sitä ympäröi puiston vanhin osa. Puiston uudemmat osat ulottuvat järven länsirannalta myös viereisille Kyynärän- ja Tapolanjärville.


title: Liesjärvi (Tammelan Liesjärvi)

text: Alueen erikoisin retkikohde on Kyynäränharju, joka katkaisee Liesjärven Kyynärään ja Juovanselkään. Sen yli kulkee opastus, ja molemmissa päissä harjua on pysäköintipaikat, maihinnousupaikat ja käymälät. Pohjoispäässä sijaitsee lisäksi Hyypiönmaja, jossa on muita palveluja. Eteläosassa voi yöpyä Savilahdella ja Korteniemellä. Pohjoispuolella yksi lenkki käy Tapolanjärvellä ja loput reiteistä katoavat puiston pohjoisosiin.


title: Liesjärvi (Tammelan Liesjärvi)

text: Liesjärvellä on asuttu jo kivikaudella. Liesjärven kylä mainitaan ensimmäisen kerran 1548. Karu maasto ei houkutellut viljelijöitä samalla tavalla kuin savikot. Metsämaita otettiin kruunun haltuun 1700-luvun loppupuolella isojaon yhteydessä, kun tilojen niin sanottuja liikamaita erotettiin tiloistaan. Näin saatiin vaivatta annettua uudistilallisille viljeltäväksi uusia kohteita. Muun muassa Korteniemen tila on syntynyt näin vuonna 1792.


title: Liesjärvi (Tammelan Liesjärvi)

text: Aiemmin Liesjärvestä on nostettu järvimalmia, samoin kuin läheisistä Salkolanjärvestä ja Heinjärvestä Someron puolella. Högforsin ruukki nykyisessä Karkkilassa perustettiin vuonna 1820, ja se valmisti rautaa Liesjärven järvimalmista. Vuoden 1855–1856 Kalmbergin kartastossa ja sen pohjana olleen isonjaon kartan 1795 tiedossa näkyy vielä, kuinka Salkolanjärvestä laskee oja Lehesjokeen. Turpoon saha kaivatti Liesjärven ja Salkolanjärven välisen Taipaleen ojan tukinuittoa varten ja vaikutti samalla Lehesjokeen niin, ettei siinä pyörinyt enää vesimylly. Taipaleen oja näkyy jo Senaatin kartastossa vuodelta 1884. Senaatin kartastossa järven nimitykset ovat eri lailla kuin nykyään. Kyynärää ja Soukonsalmen länsipuolta nimitettiin kartassa yhteisellä nimellä ”Kyynäräjärvi”. Loppuosaa nimitettiin ”Liesjärveksi”.


title: Liesjärvi (Tammelan Liesjärvi)

text: Järven vedenpinnan korkeutta on laskettu 1900-alussa huomattavasti. Kansallispuiston alueella on edelleen näkyvissä vanhoja rantatörmiä. Järven pohjasta on nostettu järvimalmia vielä ennen sotia. Isojakokarttaan tai muihin likimain saman ajankohdan karttoihin perustuvassa vuoden 1855–1856 Kalmbergin kartastossa Kyynäränharjua ei ole piirretty näkyviin. Sen tilalla on kuitenkin talvitietä merkitsevät viivat. Kalmbergin kartan pohjana olleessa, myös isonjaon karttaan tai muihin vastaavan ajankohdan karttoihin perustuvassa Senaatin karttakokoelman vanhassa pitäjänkartastossa Kyynäränharju on näkyvissä pohjoisessa ja etelässä, mutta väliin jäisi kartan mukaan usean sadan metrin avovesiosuus. Rekognosointiin perustuvassa Kuninkaan kartastossa 1700-luvun lopulta kyseinen osa järvestä on piirretty vain "selostuksen mukaan" hyvin ylimalkaisesti. Senaatin kartaston venäläisessä topografikartassa 1874 harju on merkittynä koko matkaltaan.


title: Eevert Laine

text: Eevert Johannes Laine (14. tammikuuta 1878 Tarttila, Sääksmäki – 19. lokakuuta 1960 Helsinki) oli suomalainen oppikoulun lehtori ja historiantutkija. Laine tunnetaan ennen kaikkea kolmiosaisesta "Suomen vuoritoimen historia"-teoksestaan.


title: Eevert Laine

text: Laineen vanhemmat olivat maanviljelijä Stefanus Laitila (entinen Petterqvist) ja Henrika Selin. Hän pääsi ylioppilaaksi Hämeenlinnan lyseosta 1897 ja valmistui filosofian kandidaatiksi 1902, lisensiaatiksi 1907 ja tohtoriksi 1910.


title: Eevert Laine

text: Laine toimi Forssan yhteiskoulun johtajana sekä historian ja suomenkielen opettajana 1907–1910. Hän oli historian ja suomenkielen lehtorina Oulun reaalilyseossa 1910–1911 ja Hämeenlinnan lyseossa 1912–1925. Viimeksi Laine toimi Helsingin suomalaisen normaalilyseon historian ja suomenkielen lehtorina 1925–1928 ja yliopettajana 1928–1945. Laine oli Hämeenlinnan kansakoulun johtokunnan puheenjohtajana 1916–1925, normaalilyseon uudistamiskomitean jäsenenä ja sihteerinä 1929 sekä Suomen historiallisen seuran sihteerinä 1934–1939 ja 1941–1947. Hän sai professorin arvonimen 1952.


title: Eevert Laine

text: Eevert Laine oli naimisissa vuodesta 1921 filosofian tohtori, kotitalousneuvos Katri Helena Soinin kanssa, jonka isä oli kirjailija, pankinjohtaja Wilho Soini.


title: Antonio de Leyva

text: Antonio de Leyva, Terranovan herttua (1480–1536 Milano) oli espanjalainen kenraali Italialaissotien aikana.


title: Antonio de Leyva

text: Leyvan ensimmäinen taistelu oli kapinoivia maureja vastaan käyty Alpujarrasin taistelu vuonna 1502. Hän palveli vuosina 1503–1504 kenraali Gonzalo Fernández de Córdoban alaisuudessa Italiassa. Leyva haavoittui Ravennan taistelussa vuonna 1512 ja osallistui vuonna 1524 tehtyyn Provencen sotaretkeen.


title: Antonio de Leyva

text: Leyva johti Pavian varuskuntaa Pavian piirityksen aikana. Hän jakoi Pohjois-Italiassa toimineen keisarillisen armeijan ylipäällikkyyden Vaston markiisin kanssa joulukuusta 1525 lähtien, jolloin kenraali Fernando d'Avalos Pescara kuoli. Leyva toimi hyvin vuosien 1526–1527 sotaretkellä. Leyva jatkoi keisarillisen armeijan komentajana kuolemaansa asti. Hänellä oli kuollessaan muun muassa seuraavat tittelit: Ascolin ruhtinas, Newfoundlandin herttua ja Antillien markiisi.


title: Antonio de Leyva

text: Keisari Kaarle V nimitti Leyvan Milanon kuvernööriksi vuonna 1536.


title: Antonio de Leyva

text: Leyva oli rakenteeltaan pieni ja hän kärsi suurimman osan elämästään vakavasta kihdistä. Hänet haudattiin Milanoon.


title: HMS Agamemnon (1929)

text: HMS Agamemnon oli 1929 valmistunut Blue Funnel Linen (Ocean Steam Ship Company) 7593 grt:n rahtimatkustajalaiva, jonka Amiraliteetti lunasti 30. joulukuuta 1939 apumiinalaivaksi.


title: HMS Agamemnon (1929)

text: Alus valmistui Liverpoolin ja Kauko-Idän väliseen liikenteeseen sekä tarvittaessa muillekin mannerten välisille reiteille. Aluksen tavarankuljetuskapasiteetin lisäämiseksi se oli varustettu ahdetulla moottorilla, jotka oli kytketty kahteen akseliin.


title: HMS Agamemnon (1929)

text: Alus liitettiin elokuussa 1940 muutostöiden valmistuttua Kyleen 1. Miinalaivueeseen, jonka mukana se osallistui aluksi pohjoisen miinasulun rakentamiseen.


title: HMS Agamemnon (1929)

text: Laivueen lakkauttamisen jälkeen lokakuussa 1943 alus päätettiin sisaraluksensa "HMS Menesteheuksen" kanssa muuttaa Brittiläisen Tyynenmeren laivaston tukilaivaksi (virkistäytymisalus). Muutostyöt aloitettiin Vancouverissa, mutta vihollisuuksien päättyessä ne keskeytettiin.


title: HMS Agamemnon (1929)

text: Alus pysyi Amiraliteetin valvonnassa ja sitä mahdollisesti käytettiin sotavankien kotiinkuljettamiseen Kaukoidästä, minkä jälkeen se poistettiin palveluksesta 1947. Alus palautettiin kauppalaivastoon 26. huhtikuuta samana vuonna.


title: HMS Agamemnon (1929)

text: Alus saapui 26. maaliskuuta 1963 Hongkongiin, jossa se romutettiin.


title: Luettelo Suomen virallisen albumilistan ykkösistä vuonna 1992

text: Tämä on luettelo Suomen virallisen albumilistan kärkipaikkaa hallussaan pitäneistä albumeista vuonna 1992. Vuosina 1989-1993 Musiikkituottajat – IFPI Finland ry:n (entinen Suomen Ääni- ja kuvatallennetuottajat ÄKT) valtuuttamaa Suomen virallista listaa kokosi helsinkiläinen paikallisradio Radio Ykkönen. Listaa julkaistiin joka toinen viikko.


title: HMS Ameer

text: HMS Ameer (viirinumero D01) oli Britannian Kuninkaallisen laivaston Ruler-luokan saattuetukialus toisessa maailmansodassa.


title: HMS Ameer

text: Aluksen valmisti Seattle-Tacoma Shipbuilding Corporation Seattlessa kauppalaivana ja Yhdysvaltain laivasto lunasti aluksen muutettavaksi saattuetukialukseksi nimellä "USS Baffins". Aluksen kölilaskettiin 18. heinäkuuta 1942 ja se laskettiin vesille 18. lokakuuta. Alus valmistui 28. kesäkuuta 1943 Puget Soundin laivastontelakalla ja se otettiin Yhdysvaltain laivastossa palveluskäyttöön samana päivänä.


title: HMS Ameer

text: "USS Baffins" poistettiin palveluksesta 19. heinäkuuta ja se siirrettiin seuraavana päivänä Kuninkaalliselle laivastolle, jossa se astui palvelukseen nimellä "HMS Ameer".


title: HMS Ameer

text: Kuninkaalliselle laivastolle tehtävät "HMS Ameerin" muutostyöt valmistuivat 18. lokakuuta Burrardilla ja aluksen piti liittyä Itäiseen laivastoon alkukeväästä 1944 aluksella hävittäjätukialukseksi Caledonian Shipbuilding Companyllä Dundeessa muuttamisen jälkeen. Yksi aluksen kattiloista räjähti ja se joutui odottamaan uuden asentamista Greenockissa poijuun kytkettynä pari kuukautta.


title: HMS Ameer

text: "HMS Ameer" kuormattiin uuden kattilan asentamisen jälkeen täyteen Corsair-, Hellcats- ja Avenger-koneita sekä varaosia ja moottoreita, jotka se kuljetti Cochiniin eteläiseen Intiaan. Aluksen kuljettama materiaali purettiin toukokuun lopulla 1944 määränpäässä.


title: HMS Ameer

text: "HMS Ameerin" 804 laivueen Hellcatit toimi 21. tammikuuta 1945 tulenjohtajina, kun taistelulaiva "HMS Queen Elizabeth" antoi tulitukea Ramree saaren pohjoisrannan maihinnousussa operaatio Matadorissa. Alus tuki 26. tammikuuta 500 merijalkaväen sotilaan maihinnousua Cheduban saarelle operaatio Sankeyssä, jolloin aluksen koneet tekivät 80 tulenjohto-, rynnäköinti-, tiedustelu- sekä torjuntalentoa. Ennen paluutaan Trincomaleehen alus suojasi Ramreeta tulittavia aluksia. "HMS Ameerilla" palvellut Hellcat ampui 1. maaliskuuta alas japanilaisen Dinah-pommikoneen sekä kaksi Oscar-hävittäjää.


title: HMS Ameer

text: "'HMS Ameerille" siirrettiin 18. kesäkuuta kuusi 888 laivueen Hellcatsin tiedusteluversiota sekä kahdeksantoista 804 laivueen Hellcatsiä aluksen valmistautuessa operaatio Balsamiin, jolloin piti kuvata eteläinen Malesia sekä Singapore. Aluksen koneet osallistuivat heinäkuussa miinanraivauksen tukemiseen operaatio Colliessa, jonka aikana tuhottiin Nikobaarien lentotukikohdan viimeinen japanilainen lentokone. Se tuki edelleen Phuketin saaren ympäristön miinanraivauksia. Operaation aikana alus joutui kamikaze hyökkäyksen kohteeksi, mutta ilmatorjunta kykeni torjumaan hyökkäyksen.


title: HMS Ameer

text: "HMS Ameer" palautettiin 17. tammikuuta 1946 Norfolkin laivastotukikohdassa Yhdysvaltain laivastolle. Alus myytiin 17. syyskuuta 1946 kauppalaivaksi, jolloin se nimettiin "Robin Kirkiksi". Alus romutettiin 1969 Taiwanissa.


title: Softball kesäolympialaisissa 2008

text: Naisten softball-turnausta olympiakisoissa 2008 hallitsi Yhdysvallat aina loppuotteluun saakka, jossa Japani venyi voittoon. Yhdysvallat jäi hopealle ja Australia otti pronssimitalit. Softball oli toistaiseksi viimeisen kerran olympiaohjelmassa.


title: BD +20°307

text: BD +20°307 on kaksoistähti, jolla on ympärillään kuumaa pölyä erityisen paljon. Tutkijat pitävät tätä tähteä samantapaisena kuin mitä Aurinko oli syntyessään 4,5 miljardia vuotta sitten. Vastaavia kuuman pölykiekon tähtiä ovat muun muassa Eta Corvi.


title: Kriketti kesäolympialaisissa 1900

text: Kriketti on ollut olympialaisten ohjelmassa yhden kerran, vuonna 1900. Turnaukseen osallistui kaksi joukkuetta, ja olympiahistoriassa on pelattu näin vain yksi krikettiottelu, jossa kohtasivat Yhdistyneen kuningaskunnan joukkue Devon and Somerset Wanderers ja Ranskan French Athletic Club Union. Kapteenit sopivat ottelun pelattavaksi 12-miehisin joukkuein. Peli pelattiin 19.-20. elokuuta Vélodrome de Vincennesilla. Kilpailujen ainoassa ottelussa Yhdistyneen kuningaskunnan joukkue voitti Ranskan joukkueen 158 juoksulla, tuloksella 262–104.


title: Indokiinanpensaskiuru

text: Indokiinanpensaskiuru ("Mirafra erythrocephala") on kaakkoisaasialainen varpuslintu. Sen elinympäristö käsittää Myanmarin eteläosan, pääosan Thaimaata, Kambodžan, Laosin keski- ja eteläosat sekä Etelä-Vietnamin. Tommaso Salvadori ja Enrico Hillyer Giglioli kuvailivat lajin holotyypin Kotšin-Kiinasta 1885.


title: Kankaanpään yhteislyseo

text: Kankaanpään Yhteislyseo on ainoa Kankaanpäässä toimiva lukio. Lukio on Pohjois-Satakunnan suurin ja siellä opiskelee noin 200 varsinaista opiskelijaa sekä noin 60 yhdistelmäopiskelijaa. Lukiossa on mahdollista erikoistua luonnontieteisiin tai osallistua urheilijoille tarkoitettuun valmennuskoulutukseen.


title: Intianpensaskiuru

text: Intianpensaskiuru ("Mirafra erythroptera") on eteläaasialainen varpuslintu. Sen elinympäristö käsittää suuren osan Intiasta sekä Pakistanin kaakkoisosan, mahdollisesti myös koillisosan. Edward Blyth kuvaili lajin holotyypin Intian pohjoisosasta 1845.


title: Jubankiuru

text: Jubankiuru ("Mirafra ashi") on Somalian kotoperäinen varpuslintu. Sen esiintymisalue käsittää rannikkotasangon Uarshekin alueella noin 80 kilometriä Mogadishusta pohjoiseen. Peter Colston kuvaili lajin holotyypin Uarshekista vuonna 1982.


title: Moi-même-Moitié

text: Moi-même-Moitié on japanilaisen muusikko Manan vuonna 1999 perustama Gothic Lolita -tyylinen vaatemerkki. Mana ja muut Moi dix Mois’n jäsenet ovat valokuvissa ja konserteissa pukeutuneet aina Moi-même-Moitién vaatteisiin. Mana itse on päämallina yhtiön kasvot ja hän esittelee neljästi vuodessa ilmestyvässä Gothic&Lolita Bible -lehdessä uusimpia Moi-même-Moitié vaatteita.


title: Moi-même-Moitié

text:
Brändi käyttää usein synkkiä värejä, kuten mustaa ja sinistä, joskus myös valkoista. Vaatteilla on kaksi päälinjaa tai mallistoa; E.G.L. Elegant Gothic Lolita ja E.G.A. Elegant Gothic Aristocrat, joista E.G.L. koostuu lolitalle tyypillisistä kellohameista ja tyttömäisistä röyhelöistä kun E.G.A. keskittyy sukupuolineutraalimpaan, aikuisempaan "aristokraattiseen" tyyliin. Moi-même-Moitién vaatteissa on paljon pitsiä ja muuta gothic lolitalle ominaista, kuten mm. Goottilaisten kirkkojen ikkunoita printteinä, nyörejä ja laskoksia.
Gothic Lolita -tyylin kantajat mainitsevat usein Manan tyyli-ikonikseen. Manan väitetään keksineen kyseisen tyylin, ja hän on pitkälti vaikuttanut sen leviämiseen ja kehittymiseen.


title: Vilén

text: Vilén (tai Vilen) on seuraavien suomalaisten henkilöiden sukunimi:


title: Kultakiuru

text: Kultakiuru ("Mirafra cordofanica") on länsiafrikkalainen varpuslintu. Sen elinympäristö käsittää Saharan eteläpuolista Afrikkaa, lähinnä Sahelin aluetta, Mauritaniasta ja Pohjois-Senegalista Maliin, Burkina Fason pohjoisosaan, läntiseen Nigeriin, itäiseen Tšadiin ja Sudanin keskiosiin. Hugh Edwin Strickland kuvaili lajin holotyypin Kordofanista Sudanista 1850.


title: Madagaskarinkiuru

text: Madagaskarinkiuru ("Eremopterix hova") on Madagaskarin kotoperäinen varpuslintu. Gustav Hartlaub kuvaili lajin holotyypin Madagaskarin St Augustine Baysta 1860.


title: Zhan Li Jun

text: Zhan Li Jun (詹麗君, s. 9. syyskuuta 1981) on kiinalainen muusikko. Zhan syntyi Hangzhoussa (杭州), Zhejiangin (浙江) maakunnassa. Hän opiskeli Central Conservatoy of Musicissa erhun, gaohun ja zhongruanin soittoa.


title: Zhong Bao

text:
Zhong Bao (仲宝, s. 6. tammikuuta 1981) on kiinalainen muusikko. Hän syntyi Heilongjiangin (黒龍江) maakunnassa.
Zhong opiskeli The PLA Art Collegessa pipan ja zhongruanin soittoa.


title: Marsabitinkiuru

text: Marsabitinkiuru ("Mirafra williamsi") on Keniassa kotoperäisenä esiintyvä varpuslintulaji. Se elää laikuttaisesti Kenian pohjois- ja keskiosissa. James David Macdonald kuvaili lajin holotyypin Kenian Marsabitista vuonna 1956.


title: Mikko Pekki

text: Mikko Pekki () oli suomalainen jääkärimajuri. Hän oli ensimmäisen maailmansodan aikana Saksassa sotilaskoulutuksen saanut jääkäri. Hän sai tulikasteensa sotilaana Saksan itärintamalla Misse-joella vuonna 1916. Myöhemmin Pekki osallistui Suomen sisällissotaan joukkueen- ja komppanianpäällikkönä sekä talvi- ja jatkosotaan esikuntatehtävissä Päämajassa.


title: Mikko Pekki

text: Pekin vanhemmat olivat maanviljelijä Tuomas Pekki ja Eeva Vanhanen. Hänet vihittiin avioliittoon vuonna 1929 Hellin Jokipaltion kanssa. Hän kirjoitti ylioppilaaksi Käkisalmen yhteiskoulusta vuonna 1913 ja liittyi Karjalaiseen Osakuntaan. Opintojaan hän jatkoi Helsingin yliopiston teologisessa tiedekunnassa vuosina 1913–1914. Pekki kävi Saksan Sotakoulun B-kurssin Libaussa vuonna 1917 ja suoritti Haminan taistelukoulun vuonna 1925 ja Taistelukoulun kapteenikurssin vuosina 1931–1932.


title: Mikko Pekki

text: Pekki työskenteli maanviljelijänä kotitilallaan ennen liittymistään vapaaehtoisena Saksassa sotilaskoulutusta antavan Jääkäripataljoona 27:n 4. komppaniaan 19. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Mikko Pekki

text: Pekki astui Suomen armeijan palvelukseen vänrikiksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan aluksi joukkueenjohtajaksi 5. jääkäripataljoonaan, josta hänet siirrettiin myöhemmin 3. Jääkärirykmentin täydennyspataljoonan 1. komppaniaan komppanianpäälliköksi. Hänet siirrettiin 28. maaliskuuta 1918 takaisin joukkueenjohtajaksi 3. Jääkärirykmentin V pataljoonan 1. komppaniaan sen rintamalle lähtiessä. Pekki osallistui sisällissodan taisteluihin Tampereella ja Kämärällä, jossa hänen johtamansa joukko suoritti onnistuneen vihollisen kuormaston valtauksen saaden saaliiksi runsaasti ampumatarvikkeita. Myöhemmin hän osallistui vielä taisteluihin Viipurissa, jossa hän haavoittui pahasti kaupungin edustalla käydyssä taistelussa 26. huhtikuuta 1918.


title: Mikko Pekki

text: Pekki palveli sisällissodan jälkeen parannuttuaan haavoistaan Savon jääkärirykmentti 3:ssa, josta muodostettiin myöhemmin Uudenmaan rykmentti. Hän toimi rykmentissä nuorempana upseerina 1. komppaniassa. Hänet siirrettiin 15. elokuuta 1919 alkaen majoitusmestariksi rykmentin I pataljoonaan. Hän erosi armeijasta sisällissodasta saamansa vamman takia 19. marraskuuta 1919 alkaen, jonka jälkeen hän työskenteli maanviljelijänä Valkjärvellä. Hän toimi varsinaisen toimensa ohella myös 15. joulukuuta 1919 – 31. tammikuuta 1921 välisen akan Käkisalmen suojeluskunnan paikallispäällikkönä, sekä erottuaan armeijan palveluksesta komppanianpäällikkönä Valkjärven suojeluskunnassa.


title: Mikko Pekki

text: Pekki astui uudelleen armeijan palvelukseen 21. syyskuuta 1921, jolloin hänet sijoitettiin nuoremmaksi upseeriksi Pohjois-Savon rykmentin 2. komppaniaan, josta hänet siirrettäisiin väliaikaiseksi päälliköksi 16. tammikuuta 1922 alkaen 1. konekiväärikomppaniaan. Pekki komennettiin 6. huhtikuuta 1922 alkaen ja lopulta siirrettiin 4. lokakuuta 1922 Sotaväen esikuntaan, jossa hänet sijoitettiin aluksi toimistoupseeriksi komentotoimistoon ja myöhemmin henkilöasiaintoimistoon. Esikuntatehtävistä hänet siirrettiin 12. toukokuuta 1925 Helsingin komennuskomppanian päälliköksi, josta hänet siirrettiin 28. marraskuuta 1925 takaisin toimistoupseeriksi Yleisesikunnan henkilöasiaintoimistoon, josta hänet siirrettiin toukokuussa 1926 komentotoimistoon. Maavoimista Pekki siirrettiin 23. lokakuuta 1926 alkaen Laivastoon, jossa hänet sijoitettiin Miinakomppanian päälliköksi, edelleen 19. heinäkuuta 1928 alkaen Meripuolustuksen esikuntaan. Todellisuudessa hän ei Meriesikunnassa toiminut lainkaan vaan siirrostaan huolimatta toimi edelleen Miinakomppanian päällikkönä. Komppanianpäällikön tehtävistä hänet komennettiin 15. joulukuuta 1933 alkaen Yleisesikunnan sotahistorialliseen toimistoon, jossa hän palveli vuoteen 1938 saakka.


title: Mikko Pekki

text: Pekki osallistui talvisotaan toimistoupseerina Päämajan Järjestelyosastolla. Välirauhan aikana hän toimi aluksi toimistopäällikkönä Puolustusvoimain Järjestelyosastolla ja myöhemmin erikoistehtävissä. Jatkosodan puhjettua hänet komennettiin toimistoupseeriksi Päämajan Topografiselle osastolle, josta hänet siirrettiin viimeisenä sotavuonna toimistopäälliköksi Päämajan Topografisen osaston Teknilliseen toimistoon. Hän erosi vakinaisesta palveluksesta sodan jälkeen.


title: Mikko Pekki

text: Pekki toimi lääkäriliiton sääntöjä laatineen toimikunnan sihteerinä vuonna 1920 ja Jääkäriliiton johtokunnan jäsenenä vuonna 1924 sekä Vapaussodan invalidien liiton johtokunnan jäsenenä vuonna 1924 ja 1925. Laivaston kunniatuomioistuimen jäsenenä hän toimi vuonna 1927 ja Rannikkolaivaston kunnianeuvoston jäsenenä 1931.


title: John Paul Stevens

text: John Paul Stevens (s. 20. huhtikuuta 1920 Chicago Illinois) on yhdysvaltalainen lakimies ja entinen Yhdysvaltain korkeimman oikeuden tuomari. Hän oli tuomarina vuosina 1975–2010 ja jäi eläkkeelle 90-vuotiaana 29. kesäkuuta 2010. Erotessaan hän oli tuomioistuimen kolmanneksi pitkäaikaisin jäsen.


title: John Paul Stevens

text: Stevens oli perheen neljästä pojasta nuorin. Chicagon Hyde Parkissa asuva perhe oli varakas: perheen omistaman Stevens Hotellin sanottiin olevan maailman suurin. Hotelli meni kuitenkin konkurssiin 1930-luvun laman aikana.


title: John Paul Stevens

text: Stevens opiskeli aluksi englantia Chicagon yliopistossa ja valmistui myöhemmin lakiopinnoista Northwestern-yliopistosta vuonna 1947. Toisessa maailmansodassa hän toimi tiedustelutehtävissä. Ennen nimitystään korkeimpaan oikeuteen hän työskenteli lakimiehenä yritysmaailmassa sekä tuomarina Chicagon valitustuomioistuimessa.


title: John Paul Stevens

text: Presidentti Gerald Ford nimitti hänet vuonna 1975 eläkkeelle jääneen William O. Douglasin seuraajaksi. Ford oli republikaanisen puolueen jäsen, ja republikaanit pyrkivät yleensä nimittämään tuomioistuimiin perinteisiä arvoja puolustavia henkilöitä. Alun perin Stevensiäkin pidettiin maltillisena konservatiivina, ja edeltäjäänsä konservatiivisempi hän olikin tuomioissaan, mutta viimeistään 1990-luvun lopulta alkaen Stevensin katsottiin yleisesti olevan korkeimman oikeuden liberaalein jäsen - liberaalisiiven henkinen johtaja. Itse hän ei kokenut siirtyneensä liberaalien leiriin, vaan tähän muutokseen syynä oli 70- ja 80-luvuilla korkeimmassa oikeudessa virkaan astuneet uudet tuomarit, jotka olivat kaikki republikaanipresidenttien nimittämiä ja Stevensiä konservatiivisempia.


title: John Paul Stevens

text: Joissakin asioissa Stevens kuitenkin muutti tai ainakin lievensi kantaansa. Yksi näistä oli kuolemanrangaistus: tuomarinuransa alussa Stevens äänesti käytännön säilyttämisestä, mutta myöhemmin hän alkoi ajaa siihen tehtäviä rajoituksia. Vuonna 2008 Stevens sanoi uskovansa, että kuolemanrangaistus on vastoin Yhdysvaltain perustuslakia.


title: Luettelo Suomen virallisen albumilistan ykkösistä vuonna 1991

text: Tämä on luettelo Suomen virallisen albumilistan kärkipaikkaa hallussaan pitäneistä albumeista vuonna 1991. Vuosina 1989-1993 Musiikkituottajat – IFPI Finland ry:n (entinen Suomen Ääni- ja kuvatallennetuottajat ÄKT) valtuuttamaa Suomen virallista listaa kokosi helsinkiläinen paikallisradio Radio Ykkönen. Listaa julkaistiin joka toinen viikko.


title: Vilhelm III

text: Vilhelm III voi tarkoittaa seuraavia:


title: Luettelo Suomen virallisen albumilistan ykkösistä vuonna 1990

text: Tämä on luettelo Suomen virallisen albumilistan kärkipaikkaa hallussaan pitäneistä albumeista vuonna 1990. Vuosina 1989-1993 Musiikkituottajat – IFPI Finland ry:n (entinen Suomen Ääni- ja kuvatallennetuottajat ÄKT) valtuuttamaa Suomen virallista listaa kokosi helsinkiläinen paikallisradio Radio Ykkönen. Listaa julkaistiin joka toinen viikko.


title: Samuel Alito

text: Samuel Anthony Alito, Jr. (s. 1. huhtikuuta 1950 Trenton, New Jersey) on yhdysvaltalainen lakimies ja Yhdysvaltain korkeimman oikeuden tuomari. Presidentti George W. Bush nimesi hänet eläköityneen Sandra Day O'Connorin seuraajaksi tammikuussa 2006.


title: Samuel Alito

text: Alito valmistui Princetonin (1972) ja Yalen (1975) yliopistoista. Vuosina 1990–2006 hän oli Yhdysvaltain valitustuomioistuimen kolmannen tuomiopiirin tuomarina. Siihen virkaan hänet oli nimittänyt presidentti George H. W. Bush.


title: Luettelo Suomen virallisen albumilistan ykkösistä vuonna 1989

text: Tämä on luettelo Suomen virallisen albumilistan kärkipaikkaa hallussaan pitäneistä albumeista vuonna 1989. Vuosina 1989-1993 Musiikkituottajat – IFPI Finland ry:n (entinen Suomen Ääni- ja kuvatallennetuottajat ÄKT) valtuuttamaa Suomen virallista listaa kokosi helsinkiläinen paikallisradio Radio Ykkönen. Listaa julkaistiin joka toinen viikko.


title: James David Macdonald

text: James David Macdonald (3. lokakuuta 1908 Foyers, Skotlanti – 17. syyskuuta 2002 Brisbane) oli skotlantilainen lintutieteilijä ja kirjailija.


title: James David Macdonald

text: James Macdonaldin vanhemmat olivat riistanvartija James Ross Macdonald ja Mary David. Käytyään Foyersin yleisen koulun Macdonald opiskeli Inverness Royal Academyssa, ja valmistui sieltä 1927. Tämän jälkeen hän opiskeli luonnontieteitä Aberdeenin yliopistossa, josta hän valmistui metsätieteiden kandidaatiksi 1930, sekä kasvi- ja eläintieteestä 1932, jonka jälkeen hän tutki kymmenjalkaisia. 1935 Macdonald sai museoapulaisen viran Lontoon Natural History Museumin lintutieteen osastolla. Lukuun ottamatta armeijapalvelusta Toisessa maailmansodassa Macdonald työskenteli museossa työuransa loppuun asti, myöhemmin vanhempana tutkijana, vastuualueenaan Lintuhuone (Bird Room), ja sitten eläintieteen osaston vastaavana hoitajana, josta virasta hän jäi eläkkeelle 1968.


title: James David Macdonald

text: Työssään Macdonald organisoi tutkimusretken Etelä-Sudanin vuoristoon 1938–1939, ja Etelä-Afrikan lounaisosien kuiville seuduille ja Kalahariin 1950–1951. Vuosina 1962-1963 hän johti ensimmäisen "Harold Hall Expeditions"-linturetken Australiaan.


title: James David Macdonald

text: Macdonald muutti Brisbaneen Australiaan 1968, missä hän kirjoitti teoksen "Birds of Australia: A Summary of Information", jonka hän omisti Harold Hallille, ja joka julkaistiin vuonna 1974 Canberrassa järjestetyn Kansainvälisen lintutieteen kongressin alla. 1969 Macdonald oli perustamassa Queenslandin lintutieteellistä yhdistystä, ja toimi sen puheenjohtajana. Hänen 1938 vihitty puolisonsa oli tohtori Elizabeth Clark Fraser.


title: James David Macdonald

text: Macdonald julkaisi noin 70 tieteellistä artikkelia ja osallistui useiden kirjojen kirjoittamiseen. Hän nimesi linnuista marsabitinkiurun ("Mirafra williamsi").


title: Moskovan metron pommi-iskut 2010

text: Moskovan metron pommi-iskut 2010 tapahtuivat 29. maaliskuuta 2010 Moskovassa. Kaksi itsemurhapommittajaa räjäyttivät itsensä tappaen 40 ihmistä kahdella eri metroasemalla. Ensimmäinen räjähdys tapahtui Lubjankan () metroasemalla ja toinen 42 minuuttia myöhemmin Park Kultury (, ) -asemalla. Venäläisten viranomaistietojen mukaan tekijöinä olivat kaksi pohjoiskaukasialaista naista.


title: Moskovan metron pommi-iskut 2010

text: Räjähdevöihin kiinnitettyjen pommien rakennusaineina oli käytetty repiviä metalliosia, esimerkiksi nauloja ja pultteja. Yhdysvallat on tarjonnut Venäjälle apua iskujen tekijöiden kiinni saamiseksi. Venäjän viranomaiset ovat tunnistaneet toisen tekijöistä edellisvuonna kuolleen dagestanilaisen islamistikapinallisen 17-vuotiaaksi leskeksi.


title: Tähkätädyke

text: Tähkätädyke ("Veronica spicata") on monivuotinen, sinikukkainen tädykkeisiin kuuluva ruohokasvi. Laji kuuluu ratamokasvien heimoon samoin kuin tädykkeiden suku, mutta aiemmin se on luokiteltu naamakukkaiskasveihin.


title: Tähkätädyke

text: Tähkätädyke kasvaa 10–40 senttimetriä korkeaksi. Varsi on pysty, haaraton ja tiheään harmaakarvainen. Lehdet ovat vastakkaisessa asennossa, ne ovat karvaiset ja jonkin verran nyhä- tai sahalaitaiset. Kukinto on hyvin tiheä tähkä ja sen yksittäiset kukat ovat pienet ja väriltään tummansiniset. Hedelmänä on pieni pallomainen kota. Tähkätädyke muistuttaa rantatädykettä ("Veronica longifolia").


title: Tähkätädyke

text: Tähkätädyke viihtyy kuivilla paikoilla, kuten erilaisilla kedoilla, nummilla ja kallioilla. Se on kalkinsuosija. Tähkätädyke on eteläinen laji ja Suomessa sitä esiintyy lähes yksistään Ahvenanmaalla, missä se on melko yleinen.


title: Tähkätädyke

text: Tähkätädyke on täpläverkkoperhosen ("Melitaea cinxia") toukkien toinen tärkeä ravintokasvi Ahvenanmaalla.


title: Mal Davis

text: Malcolm Davis (s. 10. lokakuuta 1956 Lockeport, Nova Scotia, Kanada) on kanadalainen jääkiekkoilija. Davis aloitti ammattilaisuransa Detroit Red Wingsissä ja sen farmiseuroissa vuonna 1978, josta siirtyi kaudeksi 1981–1982 Rochester Americansiin. Seuraavina kausina Davis pelasi yhteensä 89 ottelua NHL:ssä Buffalo Sabresissa, mutta pääasiallisesti AHL:ää Rochesterissa. Kaudella 1983–1984 hän voitti AHL:n Les Cunningham Awardin. Vuonna 1986 Davis siirtyi SM-liigaan Turun Palloseuraan, jossa pelasi seuraavat viisi kautta. Hän edusti Kanadaa kolmessa maaottelussa kaudella 1988–1989.


title: Pöyliöjärvi

text:
Pöyliöjärvi on järvi Rovaniemellä. Se sijaitsee noin 5 kilometrin päässä kaupungin keskustasta kaakkoon.
Pöyliöjärvi on melko kirkasvetinen järvi, ja sen suurin syvyys on 8,6 metriä. Rantaaviivaa sillä on 8,5 kilometriä ja sen pinta-ala on 1,354 neliökilometriä. Järven pohjois- ja luoteisrannoissa on vanhaa loma-asutusta. Sen sijaan järven etelärannat ovat osittain soistunutta metsätalousmaata. Pöyliöjärven pohjoisosa onkin kaavoitettu, ja rakentaminen on jo aloitettu. Pöyliöjärven länsirinteet ovat pohjavesialuetta, joten järven eteläosa ja länsipuolella oleva alue suositellaan jättämään rakentamatta.


title: Pöyliöjärvi

text: Järvessä on kaksi saarta, Virikkosaari ja toinen nimeämätön saari, jossa on huvila.


title: Pöyliöjärvi

text: Rovaniemen kaupungin vuoden 2006 kasvustrategiassa Pöyliöjärven alue on määritelty yhdeksi kasvusuunnaksi Vennivaaran ja Pöyliövaaran ohella. Pöyliöjärven alueella asuu 20 ihmistä. Järven alueella on useita avokallioalueita.


title: Pöyliöjärvi

text: Saaren pohjoispuolella sijaitsee mylly, jonka nimi on ”Pöyliön mylly”, joka on suojelukohde.


title: Pöyliöjärvi

text: Pöyliöjärven luoteisalueella on suosittu luontopolku.


title: HMS Khartoum

text: HMS Khartoum (viirinumerot F45 ja G45) oli Britannian Kuninkaallisen laivaston K-luokan hävittäjä, joka palveli toisessa maailmansodassa.


title: HMS Khartoum

text: Alus tilattiin maaliskuussa 1937 Swan Hunter and Wigham Richardsonilta Wallsendistä osana vuoden 1937 laivasto-ohjelmaa. Aluksen köli laskettiin 27. lokakuuta ja se laskettiin vesille 6. helmikuuta 1939.


title: HMS Khartoum

text: "HMS Khartoum" liitettiin palvelukseen otettaessa Kotilaivaston 5. Hävittäjälaivueeseen. Alus palveli lähinnä saattueiden suojana sekä sukellusveneidentorjuntatehtävissä vuoden 1939 loppuun.


title: HMS Khartoum

text: "HMS Khartoum" palveli tammikuusta 1940 laivaston suojana. Alus suojasi helmikuussa Rosythistä Norjaan matkanneita saattueita. Se kärsi rakenteellisia vaurioita ajettuaan myrskyssä liian suurella nopeudella. Alus siirrettiin Falmouthiin korjattavaksi.


title: HMS Khartoum

text: "HMS Khartoum" palasi palvelukseen toukokuussa, jolloin se liitettiin Doverin alaisuuteen evakuoimaan joukkoja Belgiasta ja Hollannista. Aluksen ollessa matkalla sen voimansiirrossa havaittiin vika, joka pakotti sen siirtämisen telakalle Portsmouthiin.


title: HMS Khartoum

text: "HMS Khartoum" määrättiin 8. toukokuuta Välimeren laivaston 14. Hävittäjälaivueeseen. Alus aloitti 16. toukokuuta matkan Välimerelle yhdessä "HMS Kandaharin" kanssa. Se liittyi 23. toukokuuta Aleksandriassa laivueeseensa, joka suojasi laivastoa sekä teki partiomatkoja itäisellä Välimerellä. Alus siirrettiin vielä samana päivänä yhdessä "HMS Kandaharin", "HMS Kimberleyn" ja "HMS Kingstonin" kanssa selvittämään Italian laivaston toimia Massawassa.


title: HMS Khartoum

text: "HMS Khartoum" palveli Punaisellamerellä yhdessä Itä-Intian laivueen sluuppien sekä alueella siirrettyjen sisaralustensa kanssa. Alus valmistautui suojaamaan alueen meriliikennettä. Italian liityttyä 10. kesäkuuta sotaan alueella olleet alukset aloittivat meriliikenteen suojaamiseen Adenista.


title: HMS Khartoum

text: "HMS Khartoum" hyökkäsi 21. kesäkuuta Italian laivaston sukellusveneen "Torricellia" vastaan ilman tulosta. Alus etsi 23. kesäkuuta Perim Islandin lähistöllä sisaralustensa sekä sluuppi "HMS Shorehamin" kanssa "Torricellia". Sukellusveneen löydyttyä se osallistui pinnalla käytyyn taisteluun, minkä seurauksena sukellusvene upotettiin.


title: HMS Khartoum

text: "HMS Khartoumin" taaempiin torpedoputkiin osui sukellusveneen ampuma kranaatti. Torpedojen laukaisujärjestelmän tuhoutuessa syttyi aluksella hallitsematon tulipalo, mikä esti ammusvarastojen täyttämisen vedellä. Ammusvaraston räjähtäessä sai surmansa yksi ja haavoittui kolme miehistönjäsentä sekä aluksen perä konehuoneisiin saakka täyttyi vedellä. "HMS Kandahar" pelasti aluksen miehistön kujettaen heidät Adeniin. Tuhoon tuomitulta alukselta siirrettiin kaikki käyttökelpoinen sekä salainen materiaali pois ennen sen hylkäämistä.


title: HMS Kelly

text: HMS Kelly (viirinumerot F01 ja kesäkuusta 1940 G01) oli Britannian kuninkaallisen laivaston K-luokan hävittäjä, joka palveli toisessa maailmansodassa. Aluksen nimi on kunnianosoitus amiraali Sir John Kellylle, joka kuoli 1936.


title: HMS Kelly

text: Alus tilattiin maaliskuussa 1937 Hawthorne Leslieltä Hebburnista osana vuoden 1937 laivasto-ohjelmaa ja sen Amiraliteetin tarjouspyyntöön perustuva hinta oli 392&bsp;226 puntaa. Aluksen köli laskettiin 26. elokuuta ja alus laskettiin vesille 25. lokakuuta 1938. Alus valmistui 23. elokuuta 1939 ja sen ensimmäisenä päällikkönä oli lordi Louis Mountbatten.


title: HMS Kelly

text: Alus saavutti koejoissa 34,265 solmun nopeuden, jolloin sen konetehoksi mitattiin 40368 hevosvoimaa turbiinin kiertäessä 351,5 kierrosta minuutissa. Aluksen laskettu uppouma suorituksen aikana oli 1978 tonnia.


title: HMS Kelly

text: "HMS Kellyn" siirtyi valmistuttuaan Chathamiin, jossa se varustettiin palvelusta varten. Alus määrättiin 5. Hävittäjälaivueen johtajaksi, minkä jälkeen se siirtyi Portlandiin koulutettavaksi ennen siirtymistään sodan ajan tehtäväänsä.


title: HMS Kelly

text: Aluksen ollessa 4. syyskuuta sukellusveneidentorjuntaharjoituksessa Portlandin edustalla "HMS Acheronin" kanssa se joutui Saksan laivaston sukellusveneen hyökkäykseen kohteeksi, joka kuitenkin epäonnistui. Alukselle nousi 12. syyskuuta Le Havressa Windsorin herttua kuljetettavaksi Portsmouthiin, josta alus lähti seuraavana päivänä Plymouthiin partiointi- ja saattuetehtäviin.


title: HMS Kelly

text: Alus vastaanotti 17. syyskuuta torpedoidun lentotukialus "HMS Courageousin" eloonjääneitä yhdysvaltalaiselta kauppalaivalta ja kuljetti heidät Devonportiin. Alus suojasi 20. syyskuuta lentotukialus "HMS Hermestä" sukellusveneidentorjuntapartiossa. Alus päätti 26. syyskuuta koulutuksensa Portlandissa, minkä jälkeen se aloittaen palveluksensa Plymouthissa.